
LE  MOR-THLACHD  AGUS  SPEIS, 


THA  AN  T-UGHDAIR  A'  CUR 


AN  FHILIDH 


FO  THÈARMUNN 


UILE  ÒlGHEAN  CEÒL-BHINN 


NA  GAIDHEALTACHD. 


ORAIN. 

l.—GAOL  AN  FHITHICH  AIR  A'  CHNAIMH. 

Fonn — "  Mtickin*  o'  Geordie^s  byre'* 

Mo  shoiridh  beir  suas  do  Lochabar 
Do  chum  na  mnà  gasta  'tha  's  Tòrr, 
'Us  innis  mo  chràdh  dhi ;  'us  abair 
Gu  bheil  mi  *gà  h-agairt  gu  mòr — 
Nach  d'fhuair  mi  fios-freagairt  do'n  litir, 
'Thug  Ceit  Nic  a  Phiocair  à  Comh'l, 
'S  a  chuir  mi,  le  cùram,  'nà  pasgan, 
Gu  Seònaid  dhuibh  chasurlaich  mhòir. 

'S  tric  mo  shùilean  a'  sileadh  nach  cuala 

Mi  drannd  o'n  tè  'bhuair  mi  le  'pòig ;— 

'Nuair  bha  mi  'an  taice  r'à  guala 

Cha  robh  orm  aon  smuairean  mu  m'  lòn  ; 

Bu  mhath  i  a  riarach'  nan  cearc  orm, 

'S  nan  spealtan  a  thigeadh  o'n  bhòrd  ; 

Bha  gràdh  agus  ceanal  'us  tlus 

Ann  an  Seònaid  dhuibh  chasurlaich  mhòir. 

Gur  tric  'rinn  mi  suidhe  m*à  coinneamh 
'S  i  'g  èirigh  air  pronnadh  na  feòl' ; 
Gur  tric  'chuir  mi  làmh  air  à  dronnaig 
'S  i  'lomadh  nan  tunnagan  beò  ; — 
'S  i  bheireadh  an  fhuil  air  na  Turcaich, 
'S  a  dheanadh  a'  mhuiceil  a  leòn  ; — 
M'i  cuid  cha  b'i  idir  an  trusdar 
Mo  Sheònaid  dhubh  chasarlach  mhòr  ! 

A  2 

'S  ann  dh'  ìnnsinn  duibli  aogasg  mo  leannain, 

Na'm  b'  aithne  dliomh  tcannadh  ri  ceòl, 

Ach,  ciamar  a  ni  mi  dhuibh  'aithris, 
'S  mi  'n  deireas  'an  aithne  's  an  seòl  ? — 
Ceann  mòr  oirre,  's  caisreagan  lachdunn, 
Us  neul  an  tombac  air  à  sròin  ; 
Lìth  chrcise  air  leacaibh  à  peirciU, 
'S  ball-seirc  air  à  leth-cheann,  mar  òr. 

A  sùilean  mar  lasraichean  c(5ire, 

No  tuill  ann  an  eibhleagaibh  beò ; 

A  h-ùrla  mar  spliùcan  iar  glasadh, 

'S  à  casan  cho  reamhar  ri  ròn ; 

'S  i  *s  farumaich'  ceum  air  feadh  ùrrair 

An  àm  a  bhi  rùrach  nam  fròg ; 

Gu'n  deanadh  ì  pronnag  dhe  d'  laodhran, 

Na'n  saltradh  mo  ghaol  ort  le  'bròig  ! 

O  !   's  math,  an  àra  taosnadh  an  arain, 

'S  bhi  lìonadh  nam  marag,  à  cròg  ! 

Cha  mhios'  i  gu  sgròbadh  nan  cuman, 

No  snìomh  'chur  'am  muineal  a'  gheòidh  ! — 

Gur  tu  rinn  mo  charadh,  a  shaoghail, 

A  sgar  mi  o  thaobh  na  mna  còir' — 

Ach, — cha  leig  mi  as  m'  aire  gu  bras  i, 

Mo  Sheònaid  dhubh  chasurlach  mhòr ! 


S.  M. 


2.— AN  GEARAN  GUN  RATH. 

Fonn — "  Briogais  Mhic  Ruairidh.** 

GuR  truagh,  gur  truagh  bhi  'm  shuidhe  fo  smuar 
Gun  duine  'gam  luaidh  mar  che'ile  dha  ! 
Mo  bhròn,  mo  bhròn,  a  h-uile  bean  òg 
Ach  mise,  's  à  h-òigear  fein  aice  ! 

Ged  theid  mi  do'n  chlachan 
'An  sgìreachd  air  astar, 


Fear  idir  cha-n  fhaic  mi  le  'n  c^utach  mi, 

Ged  bhios  mi,  gach  uair, 

*S  an  deise  a's  uaisle 

Gheibh  mi  's  Taobh-tuath  'g  am  sgdudachadh. 

*S  ged  theid  mi  gu  bainis 

Na  fir  cha  dean  m'  f  harraid, 

Ged  bhios  mi  ro  bhanalta  bèusachail ; 

*S  'nuair  chi  mi  fear  tlàth, 

Ged  ni  mi  ris  gàir', 

Cha  nochd  e  dhomh  càir  a  dhèudaiche  ! 

Gur  mi  bhios  fo  aimheal 

'Bhi  faicinn  nan  caileag, 

'S  na  fir  dol  'nan  carabh  gu  ple'ideiseach,— 

Ri  briotalas  caoin 

Ri  gillean  an  gaoil,— 

Is  mise  'am  aonar — eisleineach. 

Cha-n  urrainn  mi  thuigsinn, 

(Mur  d*  rinneadh  dhomh  buitseachd) 

Ciod  chùm  iad  o  ruigsinn  gu  rèiteach  rium, 

*S  nach  d'  ràinig  mi  aois 

'Chuir  smalaich  air  m*  aoigh, 

*S  nach  urrainn  an  Saoghal  bèum  thoirt  dhomh  ! 

Cha-n  uireasabh  oilein 

No  ionnsachaidh  eile 

A's  deireas  nach  eileas  *an  dèigh  orm, 

Ach  tuaireasgeul  sgleò 

*Thog  Anna  nan  cnò 

Gu'n  robh  mi  treis  mòr  *us  Eirionnach  ! 

O  !   *s  truagh  'bhi  gun  leannan  ! — 

Gu'm  b'  fhearr  'bhi  gun  anail, 

Na  laidhe  fo  sgainnil  nam  bèurradair  !— - 

Gu'm  falbh  mi  gun  dàil 

*An  coinneamh  mo  dhàin, 

'S  cha  tìll  mi  gu  biàth  gun  chdil'  agam  ! 


S.  M. 

3.— TEICH  DO'N  FIlÀsACH. 


Fonn — "  Fly  to  the  Dcscrt." 

Ise.  O  !   TEicH  do'n  fhàsach,  teich  leam  fdin, 
Ax  botliain  thàir  cha  'n  fhiù  do  speis, 
Ach,  O  !    nach  anns'  ani  bothan  caoil 
Le  gràdh,  na  àros  àiU,  gu'n  ghaol  ? 

Ge  doirbh  's  an  fhàsach  colg  nan  creag, 
Tha  'n  t-sòbhrach  bliàn  a'  fàs  's  gach  leid ; 
Cha  lugh'id  à  snuagh  gur  h-anns'  a'  ghleann, 
'An  lagan  uaignidh,  'thog  i  'ceann. 

O  !   fuinn  gu'n  cluinn  sinn,  's  sùilean  chì, 
'Ghrad-shaighdeas  ùr-ghath  rùin  's  a'  chrìdh', 
Ceart  mar  gu'n  d'  fhuair  an  t-anam  stòr 
'S  an  uair  sin,  air  'n  robh  riabh  a  thòir  ! 

Ceart  mar  gu'n  robh  na  sùilean  tlàth, 
'S  na  bilean  cùbhraidh  do  'm  bu  dàn 
Ar  n-osnaidh-ghaoil  gu  lcir,  nar  làth'ir 
Gu  riochdail,  leursainneach  gu  bràth. 

]Mar  sin,  gach  gath  o  d'  shùil,  's  gach  fonn 
O  d'  bheul,  air  tùs  gu'n  dhrùigh  orm  trom  ; 
Gu  h-ùr,  's  ged  b'  ann  à  saoghail  chian, 
Ach  ionmhuinn,  's  geda  b'eòl  dhomh  riabh, 

Teich  leam,  ma  ta ;  mur  d'  fhàg  thu  'd  dheigh 
Te"ile  'f  huair  do  ghràdh  gu  leir ; 
Car  foill  mur  d'  imir  thu  air  Leig 
Do'n  'bhòidich  thu  gu  bràth  do  spe'is. 

Thig  leam,  ma  tha  do  ghaol  glan,  ùr, 
lon  mar  mo  ghaolsa,  saor  o  ghrùid — 
Ur,  mar  uisg'  an  fhuarain  bheò 
Air  chruaich  nan  ru  adhag,  tùs  an  lò. 

Ach,  ma  chuir  thu,  air  mo  sgath-s', 

Ri  maidinn  eile  cùl  gu  nàr, 

Ma  thilg  thu  'h-ìomhaigh-rùin  as  'àit', 

Thoirt  dhomhs'  an  ionaid  fhaoin  mar  thàmh, — 

Slàn  leat, — bu  luaithe  'thogainn  tigh 
Air  lochan  còmhdaichte  le  deigh* 
'S  a'  ghrian  ri  h-aiteamh-dian  le  'soills, 
Na  earbs'  a  gaol  cho  làn  de  dh-fhoiU  ! 


Abrach. 


4.— A'  CHUAIRT-SHAMHRAIDH. 

Fonn—-"  'S  i  sid  an  deoch  mhilis"  S^c. 

HuG  dro,  mo  leannan, 
Thig  mar-rium  air  chuairt 
Do  dh-ùr-choiir  a'  bharraich 
'  'S  an  tathaich  a'  chuach  ; 
Hug  dro,  mo  leannan, 
Thig  mar-rium  air  chuairt. 

Tha  gruaman  a'  Gheamhraidh 
lar  fàgail  nam  beannta, 
'S  e  'sruth  anns  gach  alldan 
'Na  dheann-ruith  a-nuas. 

Hug,  &c. 

Tha  aodunn  nan  sldibhtean 
A'  dèarrsadh  gu  ce'utach  ; 
'S  na  lusana  pèucach 
Ag  èirigh  le  buaidh. 

Hug,  &c. 

Tha  Samhradh  an  òr-chuil 
A'  riaghladh  le  mòr-chuis, 

*  Le  h-eigh. 

'S  an  saoglial  ri  sòlas 

Gu'n  d'  fhògair  c  'm  fuachd. 

II  ug,  &c. 

Na  li-còin  's  iad  ri  coireal 
Feadh  ghrianan  na  coille, 
'S  na  sdbhraichean  soiUeur 
'Cur  loinn'  air  gacli  bruaich. 

Hug,  &c. 

Tha  'ghrian  feadh  nan  glacagan 
(ìormanach^  fasgach, 
'S  gu'm  b'aoibhinn  bhi  leatsa 
A'  dearc'  air  an  snuagh  ! 

Hug,  &c. 

'S  do  shnuagh  fein  cho  greannor 
Ri  gàire  an  t-  Samhraidh 
Feadh  fhlùran  a'  dannsadh 
'S  na  gleannta  mu'n  cuairt ! 

Hug,  &c. 

O  !   tiugainn,  a  leannain, 
Do  choille  nam  meangan, 
'S  gu'n  ùraich  sinn  gealladh 
'Bhi  tairis  gu  buan. 

Hug,  &c. 


S.  M. 


5.— RUAIRIDH  MAC  AILPEIN  DUIBH. 

(O'n  Bhèurla.) 

Gu'm  bu  slàn  do'n  mhor-ghaisgeach 

Thig  o  chasgairt  a'  bhiùi ; 

Onoir  'us  biùthas  do'n  ghiùsaich  nach  crion  ! 

Gu'm  bu  buan  'na  gheal-  bhrataich 

A'  chraobh  ghaganach  dhù'-ghorm, 

'S  sìol  trdun  an  tigh'  mhùirnich 
F'  à  dlù'-dhos  'g  a  dhion  ! 

TcJamadh  o  neàmh  an  driùchd, 

Dìreadh  o  làr  an  sùgh 

A  bhrùchdas  le  lùisreadh 

Roi'  fhiùran  gach  meòir  ; 

Fuaim  biodh  'an  tìr  nam  beann, 

Luaidh  aig  gach  glaic  'us  gleann 

Ruairidh  Mhic  Ailpein  duibh,  hi  d,  ho  rò  ! 

Cha  bi  cuiseag  an  fhuarain, 

Bhios  uaine  mu  Bhealtuinn, 

Gu  searg  anns  a'  gheamhradh, 

Craobh  cheannaird  ar  slòigh  ; 

'Nuair  sguabas  sìon  gàbhaidh 

Gach  blàth  air  a'  chruach-bheinn, 

'S  ann  is  mò  ni  Clann  Ailpein 

De  dh-uaiU  as  à  cròic  ! 

Fuaighte  ri  creag  nan  colg, 
Suainte  mu  bhràigh'  nan  sgolb, 
'S  dlùithe  ni  'n  rua'-fhreumhach 
Suaineadh  mu'n  sgòrr ; 
Braid-alban  bheir  luaidh  air  'ainra, 
Tiathaich  bheir  cìs  do  dhream, 

Ruairidh,  &c. 

Gu'm  b'àrd  sgal  ar  pioba 
'N  àm  dìreadh  Ghlinn-fraoine, 
'S  bha  'm  Bàn-choire  'g  gaoir 
'Nuair  a  ghlaodh  sinn  an  t-àr  ! 
Thuit  seòid  Locha-laoiminn 
Fo  phaoichdibh  ar  dù'-lann, 
Chaidh  smùid  ri  Gleann-lùis, 
'S  chuir  sinn  Dù'-ros  'na  smàl ! 

Mìn-mhnathan  òg  nan  Gall 

Cian  bi'dh  iad  brònach  fann, 

A'  cuimhneachadh  cuchd 

Nam  fear  trdun  anns  an  tòir ; 

Liòbhunn,  air  fad  à  fuinn, 
Finnihach  roi'  sgairt  an  t-suinn, 

liuairidh,  &c. 

Hùg  air  an  àrd-ramhaich 

Fo  Arniunn  nan  Stùc-bheann  ! 

Sùrd,  a  chlann-dùchais, 

Fo'n  fhiùran  gun  spìd  ! 

A  righ  !   nach  robh  ùr-ros 

An  driùchd-eilein  uain'  ud 

A'  tàladh  gu  dualach 

Mu'n  chruaidh-ghallan  ghrìnn  ! 

Righ  !   nach  robh  faiUean  nuadh, 

Cuimte  ri  crann  nam  buadh, 

'Cìnntinn,  gu  h-uallach, 

*S  gach  dualchas  bu  nòs ! 

Fuaim  bhiodh  aig  tìr  nam  beann 

Luaidh  aig  gach  glaic  'us  gleann, 
Ruairidh,  &c. 

E.  Mac  Lachluinn. 


6.— ILLEAN  MO  GHAOIL. 

Fonn — "  Banks  of  the  Devon." 

O  !  iLLEAN*  mo  ghaoil, 
Gabhaibh  beannachd  le  'r  dùthaich  ; 
O  !   illean  mo  ghaoil, 
O'n  is  eudar  bhi  falbh  ! 

Hd  iUean,  bi'bh  sùnndach, 
A'  f  àgail  'ur  dùcha, 
Gun  eagal  gun  chùram 
Roi'  ghiùlan  nan  arm ; 

*  GhiUean. 

Na  tìonndai'bh  'ur  cùlaobh 
Ri  luaidhe  no  fìidar, 
'S  'ur  naimhdean  bi'dh  brùite 
'N  uair  bhrùchdas  'ur  fearg  ! 

G'aibh  beannachd  le'r  nìonagan 
Blà'-shuileach,  mìogacha, 
Cuaileanach,  slìomharra, 
Mìn-ghruaidheach,  dearg; 
Gus  an  uair  air  an  tìll  sibh 
'S  libh  buaidh-larach,  cìnnteach, 
'S  'nur  cridheachaibh  fìllte 
An  iòmhaigh  'san  dealbh  ! 

'S  'nuair  thilleas  sibh,  sàbhailt' 
O  chunnart  nam  blàra, 
O  thinneasaibh  Nàduir, 
'S  o  ghàbhadh  na  fairg',— 
'Ur  sporain  bi'dh  dìnnte, 
'S  libh  cliù  'us  toil-ìnntinn  ; 
'S  an  uaighibh  ur  Sìnnsir 
Gu'n  sìnear  'ur  marbh. 


Cruachan. 


7.— AOIRIG  AILL. 

Fonn — "  Comin  Ihro*  the  o-ye." 

AoiRiG  àill  au  àr-fhuilt  chlannaich, 
Bha  mi  uair  'stu  reith  ; 
Ach,  Aoirig  àiUidh  'chuailein  channaich 
Chaill  mi  dhiot  mo  spèis. 

Do  ghealladh  gràidh  gu'n  d'  fhuair  mi  e, 
'S  do  ghruaidh  ri  m'  ghruaidh  fo  dhèur, 

'S  an  uair  sin  b'  ùirdc  fonn  mo  chridir 
Na  aoibhneas  rìgh  fb'n  spdur ! 

Aoirig  àill,  &c. 

Mo  smuaintean  bha  iad  sòlasacli, 

'S  mo  mhiann  an  tòir  air  fc'um  ; — 

Ach  sgaoil  mo  chonn,  'us  thrcig  mo  sgoinn 

O  'n  rinn  thu  'n  fhoill  's  a'  bhreug. 

Aoirig  àill,  &c. 

Cha  tùrainn  gu'm  biodh  fcall  no  gò 
An  crd  cho  bòidheach  gleus  ; — 
Ach  mheall  thu  mi  le  d'  shùgradh  maoth, 
'S  le  mànran  caoin  do  bhcil. 

Aoirig  àiU,  &c. 

Bu  ghràdh  leam,  uair,  bhi  sìigradh  riut 
Fo  sgàile  dlùth  nan  gcug  ; — 
Ach,  riabh  o'n  thaobh  thu  'n  cìobair  Gallda, 
Chaill  mi  dhiot  mo  spèis. 

Aoirig  àiU,  &c. 

6u  bràth  cha  bhuair  thu  mi  le  d'  phòig. 
'S  ni  'n  cuir  mì  dòigh  ad  sgcul ; 
Gu  bràth  cha-n  earb  mi  as  do  bhòid 
O'n  fhuair  mi  eòl  mu  d'  bhe'us. 

Aoirig  àill,  &c. 

De  d*  bhòidean  'us  de  d'  phògan 
O  !   gur  leòr  na  fhuair  mi  fèin  ! 
Oir  dh'  fhàg  an  eifeachd  brònach  mi 
Seach  òigear  'tha  fo'n  ghrèin  ! 

Aoirig  àill,  &c. 

S.  M. 

8 MAIRI  ANNA. 

Fonn* — "  lùrabh  ho  è,  roho  èile, 
lùrabh  ho  i,  roho  tile, 
Horo  ho  ì,  òho  èile^ 
'S  cian  tha  mi  's  mo  ghaol  o  chèile." 

Ghabh  mi  cead  an  diugh  de  m'  leannan, 

Ise  'falbh  'us  mise  fanailt ; 

Dh'  fhàg  i  mi  mar  uan  air  fannal, 

A'  caoidh  a  mhàthar^  O  !   'Mhàiri  Anna  ! 

'S  bòidheach  gèug  'nà.  h-dde  Samhraidh, 
'S  eòin  nan  spèur  a'  seinn  'nà  meangaibh, 
Gach  uile  chreutair  dibhinn  seannsail — 
'S  mise  leam  fJin  a'  caoidh  na  chaill  mi. 

'S  tiamhaidh  leam — a   choill  's  na  gleannain 
Far'am  b*  àbhaist  duinn  'bhi  tional 
Shòbhrach  à  bhlàir,  's  bhlàth  nam  meangan, 
An  diugh  iad  fàs — gun  Mhàiri  Anna  ! 

*S  binn  a'  chuthag  'seinn  le  cairim, 
'S  binn  an  smeòrach  'n  'ògan  daraich, 
'S  binn  an  teud  o'n  mheur  'an  tarruing, 
Ach,  's  binne  guth-beil  Màiri  Anna. 

'S  àluinn  à  com,  's  à  bèus  banail, 
Sgàthan  à  cri  à  miog-shuil  mheallach  ; 
*S  ni  bheil  Gàel  'an  gleann  a'  bharraich 
Nach  d'  thug  gràdh  do  Mhàiri  Anna. 

O  !  na'n  robh  mi  *n  riochd  na  h-eala, 
'N  long  's  na  ghhiais  i  's  luath  gu'n  leanainn, 
*S  ghabhainn  tàmh  'am  bàrr  à  cranna, 
Shealltuinn  'bhàn  air  Màiri  Anna. 

*  No,— "ilfo  rùn  an  diugh  mar  an  dè  thu." 

Acli,  ^cd  rinn  an  cuan  ar  sgaradh, 

'S  gcd  thcid  bliadlinai  cianail  tliarainn  ; — 

Gus  an  s^ar  om'  choni  an  t-anam 

'S  leat  mo  ghràdh,  a  Mhàiri  Anna. 

CllUACIIAN. 


0— AN  T-OIGEAR  UALLACH. 

Fonn — "  An  Gille  guanach." 

'S  E  'ii  t-òigear  uallach 

A  sheòl  thar  chuan  uainn 

'Rinn  m'  fhàgail  truagh  dheth, 

'S  a  luaisg  mo  chrìdh' : 

A  f  hleasgaich  uasail 

An  leadain  dualaich, 

Tha  nii  fo  ghruaim 

O'n  a  dh'  fhàg  thu  'n  tìr ! 

Ged  thig  an  Samhradh 

Le  'thrusgan  greannar 

A  sgeadach  ghleann  agus  bheann  le  'lìth, 

Cha  tog  e  fonn 

Air  mo  chridhe  trom-sa ; 

Tha  'n  saoghal  lom  leara  's  mo  shonn  am  dhìth  ! 

Cha  b'ionann  m'  àbhaist 

An  uair  bu  ghnàth  leam 

Bhi  'n  glaic  mo  ghràdhaich  air  sgàth  na  frìth  ! 

An  duilleach  uaine 

'Na  sgàil  mu'n  cuairt  duinn, 

'S  U  thrusgan  snuaghar  mu  bhruaich  a'  ghlìnn. 

An  coireal  ceòlmhor 

Air  feadh  nan  cròchd-mheur, 

'S  an  t-eas,  gu  bòidheach,  a'  dòrtadh  stìll ; 

An  crodh  air  àilean. 

'S  an  teas  'gan  sàrach, 

'S  na  laoigh  le  h-àilleas  ri  h-àbhachd  dhuinn. 

An  t-òigear  dualach 

'S  a  cheann  an  cluain  rium 

A'  gabhail  dhuanag  a  'chuanal  bìnn  ; 

Treis  eil'  air  brìodal, 

Gu  milis  mìogach, 

'S  mo  chneas  dlu'-fìllte 

'Na  mhìn-ghlaic  ghrìnn. 

An  sin  b'  e  m'  àilleas 

A'  choill'  's  na  blàithean, 

'S  'bhi  tathaich  fàsaich  'us  sgàil  na  frìth 

Le  m'  òigear  àluinn, 

Do  *n  d'  thug  mi  'n  gràdh  sin 

A  dhùisg  dhomh  cràdh  o'n  a  dh'  fhàg  e'n  tìr. 

An  t-òigear  àillidh 

A  shisòl  air  sàile 

Gu  fonn  Ostràili  an  àraich  mhìn ; 

Gu'n  leag  e  sàrach 

Air  m'  uchd-sa  'n  dràsta 

A  chuir  'an  càs  mi  o'n  dh'fhàg  e'n  tìr. 

S.  31. 


10.— AN  OIGHE  ALUINN. 

^Oigh'  air  an  èìrcadh  na  dàin, 

Thug  dhòmhsa  do  ghràdh  ^an  geally 

Tha  d'  ùrla  mar  òg-rc., 

Mar  chanach  an  t-slèibh  do  chom. 

^S  iu  '/i  ainnir  a's  tuinidh  do  rn  ghràdh^ 

Gur  taitneach  do  mhànran  leam  ; 

Na'm  b*  aithne,  gun  cuirinn  an  cèill 

Do  bharrachd  le  glcus  nam  fonn, 

B 


J8 

Fomi — "  Mo  mhuirniii  ittlcas.^'' 

TooAM  dàn  air  an  òighe  a's  bò'iche  's  a's  àillidh', 
A's  lìomharra  còinhradh  's  a's  còmhnairde   gnàth  ; 
Tha  k  snnagh  mar  an  neòincan,  's  à  pòg  mar  shuth  gàraidh, 
B'e  'n  t-aoibhncas  leam  caoineas  na  niaidinne  's  àillt'. 
Tha  fòghlum  'us  stuaime  'nà  gluasad  's  'nà  cànan, 
Tha  àillteachd  u's  su'ailce  'nà  gruaidh  chuimir  nàraich  ; 
Tha  ciùine,  mar  dhriùchd  tigh'n  gu  dlù  as  na  h-àrdaibh, 
'Nà  h-ùrla  ghloin,  uir,  o  am  mùirniche  fàilt'. 

Tha  à  de'ud  geal,  mar  èiteig,  's  e  rdith  's  a*  bheul  àluinn, 
O'n  èisdear,  le  h-t'ibhneas,  mar  theud-cheòl  na  dàin  ; 
Tha  à  cuailean  'na  dlmalagaibh  cuach-bhuidhe  fàinneach, 
'S  à  caoin-bhruinne  cuannda  mar  chuan-eala  'snàmh. 
A  sùil  ghorm  gunbhruaidlean  mar  fhuarannan  àrd-bheann, 
*S  an  leughar  à  smuaintean  gun  du'ailc',  mar  'an  sgàthan  ; 
Gach  buaidh  'th.ariut  fuaighte  chaluaidheargu  bràth  leam, — 
'Stu  Ban-righ  nam  buadh  'am  measg  ghruagach  an  àil ! 

Ged  's  eibhinn  bhi  'g  eisdeachd  ri  te'is  nam  bìnn-chlàrsach, 
Ged  's  e'ibhneach  an  Fheil  mar  ri  Eud  nan  deal  chàird' ; 
Gu'n  trpiginn  gu  leir  iad,  's  g'un  leumainn  a  mhànran 
Ri  m'  eudail — leinn  fèin  anns  a'  gheug-choille  fhàis ; 
B'e  'n  sòlas  ar  còmhradh — gun  dò-bheairt — ge  bàigheil — 
Bhiodh    d*    fhoillsichean    maidionnail    'boillsgeadh    'ad 

àbhachd, 
Bhiodh  d'  ìnntinn,  'nà  h-uaillse,  'strì  buaidh  thoirt  air  d* 

àilleachd, 
Is  d'  ìnntinn  's  do  thuar — fada  shuas  os  ceann  chàich. 

Abrach. 


11.— AN  EURADH  GHOGAIDEACH. 

Fonn — "  ^S  ceutach  a  chaìle  dhuhh" 

Dhiult  thu  mi,  Annabhàn, 

Ged  thug  mi  gràdh  ro  bharràch  dhut, 

'S  ged  dliiùlt  thu  mi,  Anna  bhàn, 
Cha  d'  fhuair  thu  fathast  ceile  ! 

Tha  thu  ladhach  's  tha  thu  fòil, 
'S  tu  cho  mìn  ri  bàrr  an  fheòir, 
Ach,  O  !   tha  'n  tubaist  ort  le  pròis, 
Ged  tha  do  bheòlaint  èiginn. 

Bh'  fhearr  dhut  a  bhi  'n  leaba  bhlàth, 
'S  cuilidh  pailt  bhi  air  do  sgàth, 
Na  feitheamh  ris  an  fhleasgach  bhàth 
Nach  fhios  gu  bràth  an  lèur  dhut. 

Comhairle  gabh  uam  's  an  uair, 
Ris  an  ath  fhear  na  bi  fuar, 
No  bi'dh  tu  d'  athann  aig  an  t-sluagh, 
'S  gu'n  gabh  do  chluasan  dèireach. 

A  nis  o*n  chuir  thu  riumsa  cùl, 
Geda  chuir  mi  annad  dùil, 
Gu'n  toir  mi  sgrìob  air  feadh  na  dùch', 
'S  cha  chùis  mur  faigh  mi  t'èile. 

Tha  cruinneag  òg  taobh  shios  a'  chaoil, 
'S  bi'dh  i  deònach,  bhi  ri  m'  thaobh, 
Ach,  geda  dhiùltadh  i  à  gaol, 
Gu'm  bithinn  faoin  mu  d'  dhèibhinns'. 

Oir  dhiùlt  thu  mi,  Anna  bhàn, 
(Jed  thug  mi  gràdh  ro  bharrach  dhut, 
'S  ged  dhiùlt  thu  mi,  bhanasgal, 
Cha  d'  fhuair  thu  fathast  ccile  ! 


I.  M.  D. 


12.— AM  FONN. 

Fonn — "  An  nochd  gur  faoin  mo  chadal  dhomh." 

O  !    STD  am  fonn  a  chuala  mi 
An  uair  a  bha  mi  òg, 

JMi  'n  cluain  ri  uchd  mo  iiiliàthar, 
Is  nio  cliridlie  'snanih  'nà  ceòl ; 
'8  'ini'r  chuala  nii  a  rithist  e, 
Aifi;  ni^diinn  j;liil  nani  hò, 
Gu'n  thàlaidh  i  nio  chridhc  leis, 
'8  mi  mireagaich  mu'n  chrò  ! 

Bu  tric,  o  sin,  'gà  chlàistinn  mi  - 
Mu  eadradh,  àrd-thra  nòin, 
*S  mi  beadradh,  air  an  àiridh, 
Ki  mo  IMhàiri  àillidh,  òig ; 
No  feadh  nan  glacag  f  aileanta 
'S  an  tàrladh  dhuinn,  gun  ghò, 
Bhi  coinneachadh,  gu  mànranach, 
Fo  sgàilean  Choill  nan  cnò. 

Ach  b'  èiginn  dòmhs'  an  àiridh 

Agus  Màiri  chur  air  chùl, 

Is  siubhal  fad  o'n  àite  sin 

'S  an  robh  mo  ghràdh  is  m'  ùigh, 

A  sheasamh,  anns  na  blàir, 

An  aghaidh  nàmhaidean  ar  dìich  : — 

'S  an  latha  dh'fhàg  mi  'm  Bràighe 

Righ  !   bu  chràiteach  m'  aigne,  brìiit' ! 

O  !   sid  am  fonn  a  chuala  mi, 
'S  a  chuaileinich  mu  m'  chrìdh', 
A's  tric  a  dhìiisg  dhomh  sealladh 
Air  mo  leannan,  's  air  mo  thìr ; 
An  uair  a  bhithinn  airtealach, 
'Nam  chairtealan,  le  sgìos, 
Gun  taislicheadh  e  m'  anam 
'Nuair  a  chanainn  e  leam  f  hìn  ! 

Ach  thog  ani  fonn  an  tràsa  dhomh 
Fàth  cànrain  agus  bròin  ; 
Oir  dhùisg  e  ìomhaigh  Màiri 
Is  mo  mhàthar,  'siad  fo'n  fhòid — 

Gach  caochladh  agus  sàrach 
Thainig  air  na  Gàidhil  chòir, 
O'n  àm  's  na  bhuail  an  dàn  ud  mi 
Le  gràdh,  'nuair  bha  mi  òg  ! 

EAGAn. 


13.— AN  CAR  CLIS. 

Fonn — "  Dh''  fhàg  thu  mi  fo  bhròn.' 

Dh'  fhàgadh  mi  fo  bhròn 
O'n  a  phòs  an  te 
Air  an  robh  mi  'n  tòir, 
Seònaid  a'  chuil  re'ith. 

Chaidh  mi  'n  de  'nà  còdhail, 
'S  bhòidich  i  bhi  'm  rèir, — 
''  Chaoidh  nan  caoidh  cha  phòs  mi 
Oigear  ach  thu  fein  ;" — 
Ach  'nu'r  thìll  i  dhachaigh 
(Bean  na  gaise  brèig  !) 
Bhris  i  air  à  bòid — 
Chòrd  i  ri  fear  sprèidh'  ! 

'S  trom  a  dh'  fhàg  i  m'  ìnntinn, 
*S  fonn  mo  chrìdh'  gun  ghle'us, 
Chionn  a'  bheairt  a  rinn  i, 
'S  nach  do  thoill  mi  bèud  ; — 
Thug  mi  gaol  mo  chrìdh'  dhi, 
'S  dhìbir  i  mo  spèis ; — 
Bhris  i  air  à  bòid — 
'S  chòrd  i  ri  fear  spreidh'  ! 

'S  gòrach  fear  'bheir  gaol 
Do  mhnaoi  a  ta  fo'n  ghrein, 
'S  iad  cho  carach  luaineach 
Ri  gaoith-chuairt  nan  spèur  ! 

'S  dearbh  gur  fior  an  ailiu 
Air  1110  leannan  hriicf — 
Bhris  i  air  à  bòid — 
Phòs  i  am  fear  sprdidh  ! 


Eaoar. 


14.— CUMHA  CIIRUACHAIN. 

Tha  'n  Cruachan  gu  dubhach, 
A'  cumhadh  nan  uaislean  ; 
'S  tiamhaidh  torman  a  shruithin, 
A  choiUtean  th'  iar  dubhadh, 
Agus  'eunlaidh  fo  phuthar 
An  dubhar  a  bhruachan  ! 

Ann  am  Prìoraid  Aird-chatain 
Tha  'mhaca  'nan  suainich, 
Fo  stdigh  nam  mùr  liatha 
D'an  èideadh  an  ia'-shlat, 
'Us  cuiseagan  cianail 
'Sileadh  dhiar  air  an  uaighean. 

Cd  'dhìreas  a  Làirig 

De  na  b'àbhaist  a  chuartach  ! 

Tha  Gleann-nodha  gun  àiteach, 

'S  an  lieitir  'nà  fàsach, 

'S  am  fàrdaichean  blàtha 

'N  an  càrnaichibh  fuara  ! 

Cha-n  eil  pìob  air  na  Casaìn, 
No  bratach  a'  gluasad ; 
Agus  Caol-churn  nan  glas-stuadh 
Ag  aomadh  's  a'  brachdadh, 
'S  a  dhaoin'  anns  a'  Chlachan, 
Fo  ghlais  nan  clach  fuara. 

O'n  ghiorraich  air  m'  anail, 

'S  a  dh'  fhannaich  mo  ghluasad, 

'S  nach  dìrich  mi  'n  Coire, 
Thoirt  fcidh  as  a  mhonadh, 
Ceud  soiridh,  ceud  soiridh, 
Ceud  soiridh  le  Cruachan  ! 


Cruachan. 


15.— THUIRT  MO  MHATHAIR  RIUM. 

Fonn — "  To  daunton  me." 

Thuirt  mo  mhàthair  rium, — 
•'  Mura  gabh  thu  Callum  ruadh, 
Cha  bhi  cinneachadh  no  buaidh, 
Fad  do  shaoghail,  ort." 
Thuirt  mo  mhàthair  rium, — 
"  Mura  gabh  thu  Callum  ruadh, 
'S  truagh  gur  mise  tè  fhuair  idir 
Leith'd  de  shaothair  riut." 

'S  tric  a  dh'  èisd  mi  toirmrich 

Nan  easan  dubh  so  shuas, 

*S  tric  a  dh'  èisd  mi  colg-fhead 

Na  stoirme  o  thuath, — 

lon  cho  bìnn  leam  'bhi  cluinntinn 

Air  Callum  a  bhi  luaidh  ; — 

Gus  an  aom  na  sruithin  suas 

Chaoidh  cha  taobh  mi  e. 

Thuirt,  &c. 

An  raoir  air  an  àiridh 

(Bu  ghràdhach  bhi  ann  !) 

Mo  làmh  gu'n  d'  fhuair  Pàraig, 

Fear  bàn  nari  ciabh  fann  ; 

Biodh  mo  mhàthair  's  mo  bhràthair 

'S  mo  chàirdean  orra  'n  geall, 

Ach  Callum  chaoidh  ni  'm  meall 

Le  'chuid  caorach  mi  ! 

Thuirt,  &c. 

Nacli  truagh  libh  nii,  'òighean 
Nan  òg-bliroilleach  thith, 
Bhi  'gam  fhòirneadh  gtin  deòin 
Air  fÌL'ar-stòrais  gun  ghràdh  ? 
'iS  gura  deònaich',  à  chòta,  leam 
Og-Pharaig  IJàn 
Na  Callum  's  a  chuid  tàintean 
'S  a  raointean  leò  ! 

Thainig  Pàraig  'us  chuairt-ghlac  c 

*N  nuadh-ainnir  òg ; 

Las  an  deirge  'na  ghruaidh 

'N  u'r  a  chual  e  à  ceòl ; — 

*'  Cha  toir  uam  thu,  a  luaidh, 

Cinneadh,  cruadal,  no  stòr, 

'S  bi'dh  mi  sona  fad  mo  chuairt 

Air  an  t-saoghal  leat !" 


S.  M. 


16.— CUMHA    lONAR-GHAIRIDIl. 

Fonn — "  Muilc  nam  mòr'bheann." 

Mi  'g  amharc  mu'n  cuairt  air  bruachaibh  Ghairidh, 
Tha  m'  aigne  fo  ghruaim  gun  luaidh  air  aighir, 
Is  Tìir  nan  clach  uaine  fuar  g\m  chairim, 
Ge  b'aobhach  fathrumach,  uair,  e  ! 

Air  Tùr  nan  clach  uaine,  uair,  cha  b'aineolach 
Gliongar  nan  cuach  aig  cuanal  barraicht* 
De  rogha  nan  uaislean,  cuairt  fo  cheanal 
'An  stuaigh  a'  Ghleannaich  bu  shuairce. 

Bhiodh  inneal  nan  nual  a  b'fhuaim-mhor  callan 
A'  taomadh  na  cuairte  dual  's  an  talla ; 
Is  fìlidh  nan  duan  'cur  suas  na  h-ealaidh 
A'  luaidh  air  sean-nos  nan  cruaidh-bheum. 

Bliiodh  mnathan  nan  dualag  cuachach,  mar-ris 
A'  cheannard  a  b'  uaisle  tua*-  'us  canachd  : 
De  'n  bha  'san  Taobh-tuath  b'  e  luaidh  nam  pannal, 
Air  suairceas,  Alastair  Uaibhreach. 

Ach,  's  cadal  gun  suain  (mo  nuar  !)  do  cheannard 
A  choisinn  a'  bhuaidh  "  air  chuan  's  air  thalamh  ;"•- 
'S  o'n  chaidh  e  's  an  uaigh  mheath  snuagh  à  thighe, 
'S  tha  Gruaim  'gà  thathaich  gu  duaichnidh  ! 

Tha  coille  nan  geug  bn  che'utaich'  meangan 
Gu  dubhach,  fo  speur  nan  ncul  uach  geanail; 
'Us  Casain  nan  ste'ud  gun  ghle'us,  gun  teanal, 
Aig  feur  fo  cheannas  's  aig  luachair  ! 

Air  gàradh  nan  ròs  's  nan  òighean  geala 
Tha  aogasg  a'  bhròin  gu  mòr  iar  laidhe, 
O'n  ghluaiseadh  na  ròis  bu  bhòi'che  sealladh, 
Sliochd  òg  an  tighe,  o'n  dualchas. 

Tha  Ciaìialas  trom  gun  f honn  's  an  talla ; 
Tha  Sàmhchair  mu'n  Tom-f-  a  b'  fhonnar  ath-ghuth 
'Nuair  shiùbhladh  an  Sonn  le  dhonn-eich  mheara 
'Na  charbad  dealain  air  chuairt  uainn  ! 

Tha  filidh  nan  duan  gun  luaidh  air  gaisge 

O'n  chuireadh  's  an  tuam  ceann-sluaigh  nan  caìsteal;- 

Chaidh  ceòl  nan  dos  dualacli  suas  a  thasgaidh, 

'S  an  sròl  a  phasgadh  fo  ghruaman. 

'S  e  mheudaich  mo  bhròn — an  t-òigear  allail, 
An  Sàr,  Aonghas  Og,  'an  Cnòideart  thall-ud, 
Bhi  'g  imeachd  o  shlògh,  's  o  nòs,  car  tamuiU, 
'S  o  chòir  a  Sheanar,  thar  chuaintean. 

S.  M. 

*  "  Pcr  Mabe  per  Tjerras." 
t  Tom  lain  'ic  Dliùghaill. 

17.— AN  T-ARMUNN  GUN  SPIO. 

Fonn — "  Flnr  a  dlnrras  am  lìealach^ 

Beir  mo  shoiridh  do  'rt  yldcann  so  shuas." 

Guii  a  diomhain  bhi  'g  athris 

A'  chion  a  thug  m'anam  do  m'Luaidh,— 

N'a  ràdh — "  air  ii  sgàth-san 

Gu'n  strìocainn  do  'n  bliàs,  air  a  chruas ;" — 

Cha  dean  briathran  ach  duathar 

A  chur  air  baotli.smuaintibh  mo  chìnn  ; 

Agus  cainnt  cha  dean  stàth  dhonih 

A  thaisbeanadh  cràdhlaidh  mo  chri'. 

Air  faillirinn  illirinn 

Uillirinn  òro  laoigh, 

Tha  m'  inntinn  fo  aimcheist 

Nach  cuirear  le  seanchas  'an  suim  ! 

Och,  ochan  !  mo  chràdhladh  ! 
Ard-ealaidh  no  dànachd  ro  bhìnn 
Cha-n  fhoillsich  trom-shàrach' 
Mo  ghràidh  dhut,  òg-àrmuinn  gun  spìd  ! — 
'S  o  'n  's  gaol  e  le  briathraibh 
Nach  gabh  cur  gu  siorruidh  an  cèill 
Gu'n  glais  mi  gu  sior  e 
An  tasgaidli  an  dìomhair  mo  chre  ! 
Air  faiUirinn,  &c. 

'Stric  a  mhol  thu  mo  chòmhradh — 

"  Mo  ghuth  leat  cho  ceòlmhor  ri  ian 

A  chuireadh  air  f  ògradh 

Gach  ceal  agus  bròn  uat  mar  shian  ;" — 

Nuair  a  bhiomaid  gu  dealach' 

"  Bu  chaoin  'us  cho  meaiach  leat  'fhonn 

'S  nuair  a  theirinn-sa  *'  soiridh  " 

Gu'n  dùisgeadh  e  sonas  ad  chom"  ! 

Air  faiUirinn  illirinn 

Uillirinn  òro  laoigh, 

Tha  m'  ìnntinn  fo  aimcheist 

Nach  cuirear  le  seanchas  'an  suim  ! 

Abrach. 


18.— AM  BUAIREADH. 

Fonn — "  Go  to  Berivick,  Johnnìe" 

O  !  iorghuiU  ort,  iorghuill  ort, 
O  !  iorghuill  ort,  Anna, 
O  !  iorghuill  'us  iorghuiU  ort, 
Fuirich  as  mo  charabh  ! 

Thug  mi  mionnan  mòr, 
('S  còir  'àn  cumail  daingean) 
Fuireach,  fad  mo  bheò, 
Mar  bu  chòir  do  mhanach. 

Ach,  'nuair  thig  thu  'm  dhàil, 
Tàirngidh  tu  leat  m'  anam, 
Mar  a  ni  *n  lia-thàil* 
Snàthadag  a'  mharaich* ! 

Falaich  uam  do  ghnùis, — 
Ciùrrar  nii  le  'dcalan, 
Eadar  gath  do  shùl 
'S  lùbagan  na  lainnir  ! 

Ni  do  mhala  dhonn, 
(Crom  mar  bhogha-saighid) 
Guin  a  chur  'am  chom 
Ceart  cho  trom  ri  claidheamh  ! 

Tha  do  bhilean  blàth 
'Tàladh  a  chum  meallaidh  ; — 

*  A'  chlach-thàlrtfdft 

Dliùraiginn — acli,  A  ! 
Cùm  iad  as  ino  shealladh  ! 

Fuirich,  fuirich  thall 
Mu'n  tog  clann  dhe  d'  anail 
lomairt  ann  ani  cheann 
'Bheir  fo  gheall  mi  baileach  ! 

Cuiridh  tu,  le  d'  bhòi'ch', 
Mionnan  mòr  as  m'  aire  ; 
Mura  fan  thu  fòil, 
Gòisnichidh  tu  manach  ! 


Eagar. 


19.— AN  CION-FALAICH. 

Fonn — '^  Mac  Ghriogair  a  Rua' shruth." 

OcH  !  tha  cianal  air  m'aigne 
*Dh'  fhàg  mi  fada  fo  bhruaidlean, 
O  nach  faod  mi  bhi  'g  aithris 
A'  chion-fhalaich  so  bhuair  mi ! 

0  nach  faod  mi  'bhi  tachairt 
Anns  na  glacagaibh  uaine, 
No  'bhi  mànran  ri  m'  leannan 
Fo'n  ghealaich,  'an  uaigneas  ! 

Gu'n  robh  uair,  's  b'e  mo  thaitneas 

1  'bhi  paisgte  'nam  shuainich, 
Fo  fhasgadh  an  daraich, 

No  fo  challaid  na  bruaiche  : — 

'S  ged  bu  ghràdhach  ar  còmhradh 

Cha  bhiodh  dò-bheairt  'nai  smuaintibh- 

Ach  dh'imich  mo  shòlas 

Le  dò-chainnt  luchd-tuaileis ! 

Tha  mi  nise,  'nam  ònar, 
Feadh  na  h-òg-choille  gluasad, 

'S  mi  cnuasachadh  òrain 
Gus  mo  bhròn  dhioni  a  luasgadh  ; 
Ach  tha  truimead  air  m'  aigne 
Nach  cuir  facail  air  fuadach — 
O  !  's  e  'm  buaireadh  an  gaol  sin 
Nach  faodar  'bhi  luaidh  air  ! 

Eagar. 


20.— AM  FIADH. 

O  !   Càit'  am  facas, 

A'  falbh  air  faiche, 

A'  siubhal  leacuinn, 

No  'g  astar  skubh', — 

Le  'bhian  dearg  maiseach 

Le  sheang-chruth  bras-mhear,- 

'Bu  bhòidhche  pearsa 

Na  mac  an  fhèidh  ? 

A  chuinnean  fiata 

'S  a'  ghaoith',  's  e  'dian.ruith 

Feadh  thoman  riabhach 

Nan  cìan-bheann  ceò ; 

Le  'àrd-uchd  àluinn, 

Le  'chabar  cràcach, 

'S  le  eangaibli  sàr-chli& 

An  àm  na  tòir'  ? 

Gvir  binn  'am  chluasaibh 
An  langan  uaibhreach 
A  thig  o'n  rua'-ghreigh 
O'n  chruachan  àrd  ; 
Gur  grinn  air  fuaran 
An  eilid  chuannda 
'8  à  laogh  mu'n  cuairt  d'i 
Ri  luaineis  bhàth. 


c2 


An  cluas — gu  claistcaclul— 
An  sùil — gu  faicinn — 
An  cinn  's  an  casan 
Co-fi;lirad  gu  lcir  ! — 
B  'i  'n  obair  uasal 
A  bhi  'g  iin  cuartacli, 
'S  a'  caitheanili  luaidhc 
he  buaidh  'nlin  deigh. 

Gur  tric  a  dh'  eirich  mi 
'Shiubhal  slcibhe 
Roi  shoillse  greine, 
'S  a  rinn  nio  l.imh 
An  làn-danih  nuallach 
A  chur  'nii  thuaineal, 
'S  a  thoirt  gu  h-uallach 
O'n  fhuaran  bhlàr : 

Ach,  nis',  on  ghe'ill  iad,— ~ 
Mo  neart  's  mo  spe'irid — 
'S  nach  dean  mi  e'irigh 
Acli  mall,  gu  triall ; 
Cha  tog  mi  aonach 
liC  gaodhar  aotrom  ; 
'S  cha  dean  mi  faobhacb 
Air  sraod  nam  bian  ! 


S.  M. 


21.— TRAGHADH  MO  DHUCHA. 

^''onn — "  Faillirinn,  illirinn,  uillirinn,"  ^c* 

'Se  tràghadh  mo  dhùcba 
A  dhrìugh  air  mo  chom  ; — 
I  'mìithadh  's  a'  tiùnndadh 
Mar  ùspairt  nan  tonn  ; 


*  No, — "  'Srr/iùlnti  a'  phnnna." 

Na  fìr-Ghàeil  dhìleas 
A'  dìobairt  nan  toni, 
Is  cìobairean  dìblidh 
Feadh  fhrithean  nan  sonn  ! 

Ceud  soiridh  beir  uamsa 
(ìu  Cruachan  a'  cheò, 
Far  ani  biodh  an  crodh  guaillionn 
'N  am  buailtibh  mu'n  chrò, 
Mar  sin  's  na  fir  thrèubhach 
Gu  h-e'uchd  ri  uchd  gleòis  ; — 
Le  iomairt  iin  lannta 
Bhiodh  naimhdean  fo  leòn. 

'S  tric  mi  'cuimhneach  nan  tràitliean 
'S  nan  làithean  a  bh'  ann, 
An  àm  'bhi  air  àiridh 
Feadh  f  hàsach  nan  gleann  ; — 
Ar  n-inntinnean  saora 
Mar  ghaoithibh  nam  beann, 
'S  an  eunlaidh  ri  ceòl  dhuinn 
'An  cròcaibh  nam  meang*. 

'Nu'r  dhonnadh  na  spe'uran, 
'S  a  the'arnadh  a'  ghrian 
A  chòmhdach  à  sùla 
F'  à  cùirtein  's  an  lar, 
'S  gach  cre'utair  a'  tàrsuinn 
Gu  tàmh  air  an  t-sliabh — 
Gu'm  bithinns'  's  mo  ghràdhag 
Fo  sgàile  nan  giag. 

Ar  leaba  's  ar  cluasag 
An  luachair  's  am  fraoch  ; 
Aim  am  breacan  mo  ghuaille 
I  suainte,  ri  m'  thaobh  ; 
An  tlà'-shuain  a'  tùirling 
i'M'ar  sìiilibh  gu  caomh, 

'S  ar  cridlieaclian  ionraic 
A'  dlùthadh  'an  gaol. 

Bhiodh  nan-rigli  na  li-oìche, 
(jMar  oidhr'  air  a  glirciii) 
Le  h-aoibhneas  à  bois^idh 
A'  soillscacli'  an  t-slcibh, 
'S  a'  snàmli-ruitli  à  cùrsa 
Air  dlii'-bhrat  nan  rcul, — 
(lun  torman  bho  'casaibh 
Gun  fhacal  a  'bc'ul, 

Gach  lochan  'na  sgàthan 
Fo  à  pràmh-sholus  caoin, 
Is  euulaidh  an  tràghad 
A'  gàirich  le  faoilt' ; 
An  t-àile  bu  chùbhraidh' 
Bho  stùcaibh  an  fhraoich  ; 
'Us  osnaichean  ciùine 
A'  dìisgadh  nan  craobh. 

Bhiodh  toirnirich  nan  dian-eas 
A'  lionadh  nan  speur, 
Agus  caoidhrean  nan  alltan 
Mar  ghlaodh  a'  fann-èug; 
An  ian-ghobhrag  chianail 
'An  lianaig  an  reisg ; 
'S  a'  chomhachag  thìirsach 
'S  pu-hìi  aic'  air  geig. 

]Mu  ghlasadh  na  Soillse, 

Air  staidhribh  nan  càrn, 

Bhiodh  an  rua'-choileach  uaibhreach 

A'  gluasad  le  stàirnn  ; 

An  uiseag  gu  h-eibhinn 

'S  na  spe'uraibh  le  'dàin 

'Toirt  còdhail  bhinn-cheòlaich 

Do  Lòchran  an  là. 

'Nuair  thàrladh  an  t-eadradh, 

Am  leigeil  nam  bà, 

Bhiodh  na  gruagaichean  uallach, 

Gu  cuaileanach,  tlàth, — 

An  cridheachan  èibhinn 

A'  le'umraich  gu  h-àrd, — 

'S  gach  tè  dhiu  's  pruh-ghè  aic 

Ag  e'ubhach  an  àil. 

Ach,  an  dràst,  tha  gach  àite 
'N  robh  àirich  'us  tuath 
'N  am  fàsaichibh  bàna, 
Gun  àiteach  gun  sluagh  ; 
Na  h-àrois  'bha  àiJlidh 
'Nan  càrnaibh  gun  tuar, 
'S  na  Gàeil  bha  'n  tàmh  annt 
A'  cràmh  anns  an  uaigh  ! 

CaUACHAN. 


22.— AN  GILLE  FADA  MOR. 
Fonn — *^  The  bold  DragoonJ'^ 

Bha  cailleach  bheairteach  uair  ann 

A  thug  luaidh  do  lasgair  òg, 

Agus  thilgeadh  i  air  damh-shuilean, 

Am  falach,  troi'  à  cròig  ; 

A  '  chailleach  bhaoth,  le  'priobail  chlaoin, 

Le  'currac  caol,  le  'maoil,  *s  le  'starradh, 

Saoil  am  fòghnadh  leath*  ach  laoch 

Le  'dhos  gaoisid  's  a'  ghaoith  ri  fathrum  ? 

Lann  fhada  chaol  air,  fà,  là,  hì  ho,  hàro, 

Srann-each  'us  taod  as,  ìr  ir  iho  rè  ! 

Suil  sgleòchdach  bha  'nà  h-aodunn, 
Ach  à  caochladh  ni  'n  robh  ann ; 

Agus  ìnnsidh  mi  an  t-aobhar, — 

'l'hà, — nach  robh  ach  aon  'nà  ceann  : 

An  ruinnscach  l'haoin,  le  'priobail  chlaoin, 

Cha  chuniadh  i  à  h-aon-suil  farast, 

Ach  a'  dìdil  air  an  laoch 

Le  'dhos  gaoisid  's  a'  ghaoith  ri  fathruni  ! 

'8  lann  fhada  chaol  air,  fà,  là,  hi  ro,  haro, 

'Srann-each  'us  taod  as,  ìr  ir  iho  re. 

Bha  a'  chailleach  geamhtach  garbh, 

'Us  an  t-arniair  fada  caol ; 

Bha  eis'  mar  mhìle  fad'  air  faich', 

'Us  is*  mar  chloich  ri  'thaobh  : 

A'  chutag  fhaoin,  le  'priobail  chlaoin, 

Le  'sealladh  taoibh,  le  'staoin  's  le  'starradh, 

Saoil  nach  duirt  i  ris  an  laoch, 

"  'S  tu  mo  ghaol, — ma's  a  caomh  leat  cailcag; 

Lann  f  hada  chaol  ort,  fà,  là,  hì  ro,  haro," 

Sannt  oirre  's  braoisg  ris,  ìr  ir  iho  hè  ! 

Gu  grad  gu'n  d'  thug  e  'n  àilleag  ud 

O'n  àltair  dachaigh  pòsta, 

Ged  chnacadh  tu  na  cnothan 

Eadar  comh  à  smig  's  k  sròine  ;— • 

Le  'priobail  chlaoin,  a'  chailleach  fhaoin, 

Gu'n  d'  thug  an  laoch  a  gliaolach  dhachaigh, 

'S  i  'nà  gurach  air  a  chùlaobh 

Air  rìimp  an  eich  chrùthaich,  shrannaich  ; 

Lann  f  hada  chaol  air,  hao  ri,  ri  'thaobh  a'  glagraich, 

Clann  's  iad  a'  glaodhaich,  "  i  hi  ri,  hi  rì !" 

Gur  gann  a  dh'  imich  bliadhna 
Gus  na  thiodhlaic  e  i  'n  toll, 
'Us  an  creamh  a  dh'at  a  'shìiilean 
Thilg  e,  sùgach,  anns  a'  pholl ! 
An  gille  sùrdail  chaidh  e  rùrach 
C'àit'  an  robh  na  pìiinnd  am  falach, 
'Us  gu'n  d'  fhuair  e  ann  deich  mìle, 

'S  air  chìnnte  cha  b'ion  'bhi  talach  ; 
Lann  fhada  chaol  air,  'us  daorach  le 

maoin  na  caillicli ; 
Buaidh  air,  mo  laochan  !  ìr  ir  iho  rd. 

S.  M. 


23.— O!  GUR  BrÒnACH  M'  ANAM  FO 
SPROCHD. 


Fonn — *'  Dheanainn  sùgradh  ris  an  nin  duibh^ 
Agus  èirìgh  anns  a'  mhaduinn,^'' 

O  !  GUR  brònach  m'  anam  fo  sprochd, 
O'n  a  dh'  fhògradh  uam  mo  leannan  ! 
O  !  gnr  brònach  m'  aigne  gun  chlos  ! 

Tha  mo  chridhe  trom,  fo  èislean, 
'S  cian  an  t-Eibhneas  orm  air  aineol. 

O  !   gur  brònach,  &c. 

O'n  a  chaidh  mo  Rùn  uam  fhuadach, 
Chaidh  mo  shuaimhneas  orm  'am  mearachd. 

O  !  gur  brònach,  &c. 

'Nuair  a  dh'èireas  mi  gur  cràiteach 
Mi,  fo  phràmh,  a'  caoidh  mo  leannain. 

O  !  gur  brònach,  &c. 

'Nuair  a  ghabhas  mi  gu  tàmh 

Cha  chlos  a's  gnàth  leam  ach  a'  chairis. 

O  !  gur  brònach,  &c. 

Righ  !   cha  b*  ionann  m'  fhonn  'nuair  b'  àbhaist 
Dhomh  bhi  mànran  ris  an  ainnir. 

O  !  gur  brònach,  &c. 

7 

'S  i  an  cluain  gu  daingean  dlùth  rium 
Air  fraoch  ìir  nan  cùirnean  nicjihi. 

U  !  gur  brùnach,  &c. 

Ach,  tha  gruaim  a'  bliròin  iar  sgaoileadh 
O'n  a  threig  mo  Ghaol  am  fearann. 

O  !  gur  brònach,  &c. 

Och  !   'se  'm  Bròn  a's  cdile  dhòmhsa 
O'n  a  chaill  mi  'n  òg-bhean  cheanail. 

O  !  gur  brònach,  &c. 

S.  M. 


24.— EIDEADH  NAN  GAEL. 

Foìin — "  Thc  Garh  of  Old  Gaul." 

Aìti'S  an  tìdeadh  nan  Gàel, 
Le  tein'-àrdain  na  Ròimh', 
'S  ann  o  fhraoch-bheannaibh  Alba 
A  dh'  fhalbh  sinn  a  chum  gleòis, 
Tìr  a  strìbhich  na  Ròimhich 
Le  f òirneart  thoirt  uainn, 
Ach  ar  sìnnsearra  chòmhraig, 
'S  mar  sheòid  thug  iad  buaidh  ! 

Le  sòghalas  no  fe'isdeachas 

Ar  fe'ithean  las  cha-n  f  hàs  ; 

Cha  toir  ròic  no  ruidht  oirnn  strìocadh 

Chum's  gu'n  dìobair  sinn  ar  càil ; 

'S  i  a'  phìob  a's  àirde  nual 

A  bhios  'gar  gluasad  gu  blàr  ; — 

Sin  an  ceòl  a  chumas  suas  annainn 

Cruadal  nan  Gàel. 

'S  co-chruaidh  sinn  ris  na  daragan 
Tha  thall-ud  anns  a*  ghleann  ; 
Is  co-luath  sinn  ris  an  eilid 
Air  nach  beir  ach  an  cìi  seang  ; 

Mar  a'  ghealach  làn  as  t-fhoghar 
Nochdar  aghaidh  ar  cuid  sgiath, 
'S  roimh  'r  lannan  guineach  geur 
Air  Mindrbha  bi'dh  fiamh  ! 

Mar  a  sheideas  a'  ghaoth  tuath 
Air  a'  chuan  a's  gairge  toirm, 
*S  ann  mar  sin  a  ni  sinn  brùchdadh 
Air  ar  naimhde  'nùU  gu  borb  ; 
Mar  chreaga  trom  a'  tùirling  orr' 
Thig  ùr-shiol  nam  beannta, 
'G  Un  caitheamh  as  le  'n  trèuntas, 
*S  le  gèiread  an  lann. 

Mar  so,  ar  I^agh  's  ar  Rìgheachd 
Gu'n  dìonar  leinn  gu  bràth  ; — 
Agus  cath  air  taobh  na  Saorsa 
Gu'm  faoghUim  sinn  d'  ar  n-àl ; 
Gus  an  diong  iad  fòs  an  seanairean 
'Am  fearalas  's  'an  càil, 
'S  gus  an  cuir  iad  cìs  gun  tainng 
Air  an  Fhraing  's  air  an  Spàinn. 

Ceuachan. 


25.— MAIRI  ALUINN  BHOIDHEACH. 

Fonn — ^'  Katherine  OgieJ' 

A  BHRUACHAN,  uilld,  's  a  thulaichean, 

Mu  chaisteal  lonar-lòchaidh  ! 

Gur  taitneach  leam  ur  sruthanan, 

'S  ur  bruthaichean  fo  neòinean  ! 

Mu'r  cuairt  biodh  sàmhradh  luiseanach 

A'  tuineachadh  'an  cònaigh  ! 

Oir  *s  ann  a  ghabh  mi  cead  gu  bràth 

De  m'  Mhàiri  àluinn  bhòidhich  ! 


38 

Bu  dosrach  ciabli  a'  bharraich  ghuirnj, 
Bu  chùbhraidh  'n  sgitheach  blàth'or, 
Is  nii  r  ii  fhasgadh  bohracli  ùr, 
'^5  nio  rìin  riuni  dlùth  'g  à  càradh. 
Na  h-uairean  òir,  air  aingeal  sgcith, 
fìrad,  tharainn,  chaidh,  'nar  sòlas ; 
Oir  b'  annsa  leam  na  beatha  ^^ràdh 
Mo  Mhairi  àluinn  bòidhich'  ! 

Le  ioma  bòid  'us  mànran  blàth 
Mo  ghràdh  do  rinn  nii  phògadh  ; 
'S  a*  gealltuinn  tric  à  comhlachadh, 
Ar  dealachadh  bha  brònach  ; 
Ach  O  !  mo  chreach,  an  reothadh-bàis 
A  mheath  mo  ghràdh  'nà  h-ògan  ! 
C»ur  fuar  an  uaigh,  an  t-aite-tàimh 
Tha  'nis  aig  Mairi  bhòidhich  ! 

Ge  fuar  's  a'  bhàs  am  beulan  gràidh 

A's  tric  a  bha  mi  'pògadh  ; 

Ge  dùint*  gu  bràth  a'  mhiog  shuil  bhlàth 

Bha  daonnan  càirdeil  dhòmhsa ; 

'S  *s  an  ìiir  ged  thà  an  cridh'  a'  cràmh 

A  thug  dhomh  gràdh  le  deòthas ; 

O  !  *n  cridh'  mo  chuim  bi'dh  Bith  gu  bràth 

Aig  Màiri  àluinn  bhòidhich  ! 

Abrach. 


26 NIGHEAN  NA  H-OSTAIGE. 

Fonn — '^  Go  to  the  d /  a?id  shake  yourself* 

AìL  "  Nach  ceutach  ni'an  na  h-òstaige, 
'S  1  reidh  air  son  a  bhi  còrdadh  rith'  ? 
Is  peurlainn  uile  'ta  còmhdach  à  muineil, 
'S  à  deise  gu  buileach  ro  òidamail ! 

Tha  gùn  de  'n  nihusalìn  chlòigh'  oirrc, 

Rud  ùr  o  nihuUach  gu  bròig  oirre  ; 

A  ciabhan  caisreach  m'  à  leth-cheanna  maiseach 

'S  iad  slìomte  le  as-bhrigh  nan  ròsanan  ! 

Gur  cruinn  o'n  chrios  chum  à  bòthain  i  ! 
Gur  cuimt'  à  broilleach  geal  sòlasach  ! 
A  cùl  's  à  h-aghaidh  air  chumadh  ion-raghaidh, 
'S  i,  mar  ri  sin,  ladhach  gu  còmhradh  rith'." 

Raon.  "  Ach,  saoil  thu,  Ailein,  an  òl  i  deur  ? 
Tha  h-aodunn  tuiUe  'us  ròsach  leam." 

Aìl.  A  Raonuill,  fuirich,  le  d'  sgeigealais  ghuinich,- 
Tha  fios  nach  eil  uireasabh  fòghluim  oirr'." 

Raon.  "  Tha  cainnt  'us  gaise  gu  leòr  aice ; 
Ri  cèard  gu'n  cumadh  i  cònsachadh  ; 
'S  co-nimheil  à  teanga  ri  gòbhlaig  na  nathrach  ; 
Gur  iriise  a  dh'  fhairich  's  a  chòmhdaich  e. 

Gur  gnàtli  le  banaig  de  'seòrsa  sin, — 
Tha  gaoid  's  an  ubhal  ge  bòidheach  e, 
Gabh  uamsa  sanuis,  'us  seachainn  i,  Ailein, 
No  gabhaidh  tu  àireachas  sònraichte. 

Ge  riathach  Anna  Nic  DhònuiU  leat, 
Gabh  sios,  'us  farraid  am  pòs  i  thu, 
'S  i  màthair  cloiime  a's  glice  's  a's  gloine 
(A  dh'  aindeoin  à  loinne)  na  gròbag  ud." 

Ail.  "  A  Raonuill,  beannachd  'us  tròcair  ort, 
A  chionn  na  thug  thu  dhe  d'  chòmhradh  dhomh, 
Gu'n  chuir  thu  as  m'  aire  buinn  bhuidhe  na  caillich, 
'Us  maise  na  caileige  stòpanaich. 

Ge  riathach  Anna  Nic  DhònuiU  leam, 
Mo  riar  gu'm  farraid  mi  'm  pòs  i  mi ; 
'S  i  màthair  cloinne  a's  glice  's  a's  gloine 
(A  dh-andeoin  à  loinne)  na  dòduman  1" 

Eagar. 

27.— NA'M  FAIGIIINN  OILLE  R'A 
CHEANNACH. 

Fonn — "  Gaol  am  Piutonach  sùglior." 

Na'm  faighinn  gille  r'a  cheannach 
A  bheireadh  beannachd  gu  IMàiri, 
*S  mo  shoiridh  le  caoineas 
A  dh-fhios  na  maidinn'  a  chràidh  mi ! 
Ged  nach  d'  thug  mi  dhut  faithrean, 
Ann  am  foill  dhut  cha  d'  fhàs  mi ; 
*S  mura  math  leam  thu  fallain, 
Nara  mheal  mi  mo  shlàinte  ! 

*Se  d'  fhuran  a  leòn  mì, 
A  dh'  f hàg  am  bròn  so  air  m'  aigne ; 
A  thrumaich  m'  inntinn  fo  èislean ; 
Cha  dean  mi  eirigh  le  gradadh  : 
Tha  mo  chridhe  neo-shunndach  ; 
Tha  mi  brùite  fo  m'  aisnean; 
Aig  a  mheud  's  'thug  mi  'ghaol  dut, 
'S  nach  faod  sinn  'bhi  tachairt. 

Ged  *chum  mi  'm  falach  an  sgèula, 
Tha  mi  'n  dèigh,  o  cheann  treis',  ort, 
Aig  a  mhfcud  's  'thug  mi  'ghaol  dut 
Tha  m'  aodunn  iar  preasadh  ; 
Dh'  f  hàs  glaise  'nam  ghruaidhean ; — 
'S  bochd  a'  bhuaidh  th'  air  an  t-seirc  sin 
A  chaochail  mo  shnuagh  dhiom, 
Mar  dhuine  truagh  'thig  à  teasaich  ! 

Mura  faigh  mi  do  bhuannachd, 

B'  f  hearr  gu'm  buailteadh  mi  thairis ; 

Gu'n  cuirteadh  fo  lic  mi 

Ann  an  ciste  chaoil  dhainginn  ! 

Ma  ni  thu  mo  thrèigsinn, 
B'  fhearr  gu'n  èugainn,  's  nach  mairinn  ! — 
Aig  a  mheud  's  thug  mi  'spèis  dhut 
Cha  bhi  m'  eibhneas  air  thalamh  ! 

AlLEAN  DUGHALLACH. 


28.— LUINNEAG. 

Fonn — "  Am  breacan  uallach." 

Hò  'n  ainnir  èugmhaiseach, 

Hò  *n  ainnir  bhòidheach,  channach  ; 

Hò  'n  ainnir  e'ugmhaiseach, 

Hò  'n  ainnir  òirdhearc,  bhanail. 

'Ainnir  mhaiseach  stuama, 

Gur  dual-bhuidh*  do  chuailean  clannach, 

D'  aogas  mar  an  neòinein, 

'S  do  phògan  air  bhlas  na  meala, 

Do  ghruaidhean  mar  f  hann-ròsan, 
Beul  bòidheach  a  rinn  mo  mhealladh  ; 
B'  annsa  leam  do  chòmhradh 
Na  còisridhean  Ban-righ  Shasonn  ! 

Do  ghluasad  farasd'  mòdhar 
'An  seòmar,  no  'siubhal  faiche; 
An  eala,  'snamh  nam  mòr-thonn, 
An  òighe  's  ro  òrdheirc*  maise. 

Ge  sgiamhach  ìomhaigh  d'  aoduinn, 

'S  e  d'  fhaoghlum  'tlmg  daors'  air  m'  aigne; 

'Us  ge  h-àill  do  mhìn-chneas, 

'S  i  d'  inntinn  fo  chìs  'thug  m'  anam  ! 

Abrach. 
D  2 

29.— AN  SEIM-GErNNE. 

Foìin-—"  Boh  and  Joan.'''' 

FÀgaidii  mi  an  glcann, — 
Falbhaidh  mi, — mo  thogair, — 
Theid  mi  feadh  nan  Gall 
Feuch  am  faigh  mi  obair. 

Cha-n  eil  feadh  nan  gleann 
Ach  du'-ghreann  na  bochdainn, 
Daoine  chion  nan  Ceann, 
'S  laosbuic  gun  na  boicinn  ! 
lasg  cha-n  eil  air  allt, 
Chuir  an  Gall  's  a'  phoit  e — 
'S  ma  thomhas  tu  ri  manng, 
'S  ann  a  theid  do  chrochadh  ! 

Dh'  fhàs  an  sgadan  gann, 

Chinn  an  dram  'na  lochaibh  ; — 

Dh'  fhàs  na  feara  fann, 

'S  chaìll  a'  chlann  am  brochan  ! 

Thraoigh  am  meas  's  am  miagh, 

Lionmhoraich  an  drochbheairt ; 

Threig  na  daoine  fìal ; 

'S  chaidh  na  Triathan  toisgeal ! 

Chinn  gach  aonach  lom, 

ChaiU  am  fonn  a  thoradh  ; 

Tha  na  cìsean  trom 

'S  gun  am  bonn  's  an  sporan ; 

'S  e'udar  dhomh  bhi  triall, 

Tha  gach  sian  'gam  ghonadh, — 

Pàistean  gun  am  biadh 

'S  luchd  nam  fiach  'gam  sporadh  ! 


43 

Fhuair  nii  o  Rob  Gnùth 

Dusan  crùn  a's  droch-uair, 

Ach  cha-n  fhaigh  mi  'n  dìol, 

Slàn  mo  ghial,  gun  chosnadh  ; 

Thàinig  litir  chruaidh 

O'n  mhaor  ruadh  a'  nochdadh — 

*'  Cuirear  thu  an  sàs 

Mura  pàidh  thu  'n  nochd  iad  !" 

Fhuair  mi  cota-mòr  * 

O'n  fhear  ch()ir  's  a'  Chorpaich, 

Sin  'us  paithir  bhròg 

O'n  fhear  chrògach  chrosta  ; 

Ach,  mu'm  faigh  mi  'n  còrr, 

'S  dò  gu'm  bi  mi  corp-ruist', 

'S  nach  eil  duine  beò 

Dh'  fliòireas  air  mo  chlosaich  ! 

Cha  dean  fuireach  fe'um, 
'S  e'udar  a  bhi  bogadh  ; — 
Tha  mo  cheann  iar  lcum, 
'S  t^umannan  gu  h-olc  orm  ! 
Teichidh  mi  's  an  oich' — 
Chaoidh  cha  leig  iad  clos  dhomh — 
B'  fhearr  na  so  bhi  marbh — 
Falbhaidh  mi  'san  toitich  ! 

Eagar. 


30.— AN  CAIRDEAS  GUN  FHOILL. 

Fonn* — "  Hill  oho  ro,  oho  ro,  oho  ro,  /iì." 

ToGAM  dàn  air  an  òighe 

'Bhiodh  'gam  chòimh'dcachd  's  gach  cuairt ; 

Togam  dàn  air  an  òighe 

A's  òr-bhuidhe  dual ; 

*  No  21. — "  'Scgihhni  a'  yhunna." 

Togam  dàn  air  an  òi^'Iie 
A's  òr-dheirce  snuagh  ; — 
Togaibh  dàn  na  h-òigh'  àluinne,- 
AiUeag  na  stuaiui'. 

'S  tric  a  bha  mi  's  mo  ghràdh 
Ann  am  fàsach  na  coill', 
Ri  f àrsan  f'  à  sgùil, 
Ann  an  càirdeas  gun  fhoill ; — 
*Nà  li-ònarachd  shàmhaich 
Fo  'blàth-dhosaibh  caoimh 
Bhiodh  ar  bruadair  's  ar  mànran, 
Mar  phàras  na  soiUs'. 

'S  tric  a  bha  mi  's  mo  ghaoilean 

An  caolas  nan  long, 

A'  seòladh,  gu  h-aobhach, 

Air  aodunn  nan  tonn, — 

A'  ghealach  a'  taomadh 

A  caoin-ghath  air  fonn  ;— 

'S  ar  cridheachan  saor 

O  gach  baothais  gun  chonn. 

'S  tric  a  bha  mi  's  mo  ghràdh 
Ann  an  àros  nan  cliar, 
Far  'n  robh  dàin,  agus  àilleas 
A  shàsachadh  mhiann ; — 
Ach  phìll  sinn  ar  c^umna 
O  fhèill  nam  baoth-ghniomh, 
Le  h-osna  's  le  dèur 
Mu  fhàl-bheusan  gun  rian. 

'S  tric  a  bha  mi  'us  m'  èudail 
Fo  leus  na  re  ìiir', 
A'  ceum  ri  sruth-sleibhe 
Leinn  fein,  fo  re'ul-dhriùchd  ;  — 
Thug  beannachd  do'n  oiche 
'S  d'  à  caoin-sholus  ciùin, — 

'Us  cràbhachd  'us  caoimh 

'Fàs,  fo'n  t-soillsean,  's  gach  rùn  ! 

Dhomh  fein  'us  do  m*  ghaol 

Gu'n  robh  'n  Gaol  fein  mar  lòn ; — 

O  !   aobhachd  nan  aobhachd 

Nach  faoit'  chur  'am  mòid  ! 

Ar  cridhe  's  ar  n-anma 

Co-aimligte, — 's  f  òs 

Ar  ceud-fathan  eanchaidh 

'S  a,'  gheanmnachd  bu  nòs. 

Abracii. 

31.— EALASAID. 

Fonn — ^'  Gu'n  d'  thug  mi  ''n  ionnsuidh  òhearraideach.^* 

Gu'n  tugainn  ionnsuidh  bhearraideach 
Air  dàn  a  sheinn  air  Ealasaid, 
Nion  àillidh  nam  bèus  ceanalta, 
Lèug-thàlaidh  nam  fear  òg. 

A  gruag  air  fhiamh  nan  dìtheanan, 
'Nà  dualaibh  cuachach  lìomharra, 
M'à  guaillibli  bàn,  gu  sìodanach, 
Mar  chanach  mìn  an  lòin. 

A  sùilean  gorm-ghlan  gràdh-theumach 
Mar  dhriùchd  's  a'  mhaduinn  àileanta 
Air  dearcaibh  ìir  na  f  àsaiche 
Fo  ghrein,  a'  dearrsadh  beò. 

Beul  guamach,  cuanda,  mealanta, 
Air  seinn  nan  duanag  ealanta ; — 
Gur  niarachd  fear  a  mhealas  e, 
'S  do  cheanaltas,  le  còir. 

Geal-mhuineal  mìn  mar  fhar-rusgaig 
An  ròis  air  ògan  meanganach, — 
'S  e  soillseachadh,  mar  chamhanaich, 
Gu  faileasach,  troi  'n  t-sròl. 

Ucl)cl  àigh  nan  tlà'-smuain  jraolach, 
Paisgte  suas  'am  pcurlainn  chraobhaich, — 
Leis  an  tàthlai'r  sùil  nan  aosmhor, 
'S  bheir  fo  dhaorsa  na  Hr  òg. 

Our  glan  do  shnuagh  's  do  ghiùlan  ; 
Anns  gach  suairceas  thu  co'-ionnsuichte : — 
Gur  tiunnail  do  aon  diùc  thu, 
No  do  phtiùnnsa,  's  an  Koinn-eòrp. 

S.  M. 


32.— AINNIR  NAN  GAIDIIEAL. 

Fonn — *'  Rose  of  Lucerne.''^ 

GuR  mòr  ort  mo  rùn, 
Ainnir  ùr  nan  sùl  gàireach, 
Gur  mòr  ort  mo  rùn, 
Ainnir  ùr  nan  ciabh  fàinneach. 

Ge  guamagach  cas-luath 

Guanag  na  Machair, 

Suaint'  ann  am  pasgadh  àiUidh, 

Cha-n  eil  i  cho  be'usach 

Ri  èucaig  nan  Gàidheal. 

Gur  mòr,  &c. 

Ge  bòidheach  ri  'm  faicinn 
Og-mhnathan  Shasonn, 
Sàr-mhaiseach  mar  na  blàithean  ; 
Cha  tàlaidh  iad  m'  ùigh-sa 
O  ùr-ros  nan  Gàidheal. 

Gur  mòr,  &c. 

Ge  beò-shuileach  brasda 
Sò-ghradhach  gasda 
Gruagaichean  cas  na  Spàinnte, 
Cha-n  eil  iad  cho  tairis 
Ri  ainnir  nan  Gàidheal. 

Gur  mòr,  &c. 

'S  ge  ceòl'bhinn,  gun  teagamh, 
Oighean  na  h-Eadailt, 
Eòlach  air  eagar  dhàna, — 
Gur  binne  leam  duanag 

0  ghruagaich  na  h-àiridh. 

Gur  mòr,  &c. 
Gur  cuaileanach  soighne 
Gruagach  a'  mhonaidh, 
Uasal,  gun  chron  'na  h-àbhaist ; — 
Gur  h-ìnntinneacli  fallain 
Glan-fhaiUein  nan  àrd-bheann. 

Gur  mòr,  &c. 

1  mòralach  banail ; 
Ròs-bhileach,  mealach, 
Fòghluimt'  's  gach  ceanal  àluinn  ; — 
Cha-n  fhaighear  air  thalamh 

Mar  leannan  à  h-àicheadh  ! 

Gur  mòr,  &c. 

S.  M. 


33.— COIIiLTEACH  UR  NA  MOR-THIR. 

Fonn — "  Birks  of  Aberfeldy." 

A  NiONAG  òg  a's  bòiche  gnìiis, 
A's  bòiche  gnùis,  a's  bòiche  gnùis, 
Am  falbh  thu  leam  air  chuairt  a  nunn 
Do  choilltich  ùir  na  Mòr-thir? 

Tha  'n  Samhradh  soillseach  feadh  nam  blàth, 
'S  a'  boisgeadh  air  na  h-alltain  àill, 
Thig,  caitheamaid  na  làithean  àigh 
Feadh  fhàsaichean  na  Mòr-thir. 

Na  h-eòin  gu  greannor  ann  a'  seinn, 
'S  na  ge'ugan  calltuinn  os  an  cinn, 
No  'sgiathais  thall,  ri  sùgradh  grinn, 
Feadh  choilltean  binn  na  Mòr-thir. 

Mar  bhiilla  suas  na  bruadian  ìird, 
Fo  choip  am  bìirn  a'  brùdid  le  stàirnn, 
'S  na  geugan  cùrraidh  sf^aoilt'  fo  bhhith 
Thar  sruithean  àill  na  Mòr-thir. 

Na  stùcan  liath  fo  choroin  fhlùr, 
Na  h-easan  càir-gheal  sios  'nan  spùt, 
'S  an  ceò  ag  eirigh  'n  àird  'na  dhriùchd 
Air  coilltibh  ìir  na  Mòr-thir. 

Cia  bith  is  Dàn  domh  re'  mo  chùrs' 
Cha-n  eirich  smuairean  orm  mun  chùis, 
'S  mo  shonas  iomlan  leats',  a  rùin, 
*An  coilltich  ùir  na  Mòr-thir. — BuRNS. 


S.  M. 


34.— AN  RIBHINN  BHEAG  OG. 

Fonn — "  Mo  Mhali  bheag,  o." 

GuR  gaolach  leam  'bhi  làmh-riut, 

A  shàr-ainnir  òg, 

Ged  tha  thu  fòs  'ad  phàiste, 

Mo  shàr-chailin  òg  ; — 

'S  na'm  b'eòlach  mi  air  bàrdachd, 

Gu'n  cuirinn  dàn  air  àirde 

'S  am  foillsichinn  dhoibh  d'  àiUteachd, 

Mo  shàr-aìnnir  òg, 

Gur  bòidheach  leam  do  mhìn-fhalt, 

A  rìbhinn  bheag  òg, 

'Na  dhualagan  mar  shìoda, 

A  rìbhinn  bheag  òg  ; — 

Do  shùilean  glana  mìogach 

]\Iar  dhearrsa-gre'in'  air  fìor-uisg', 

'S  do  ghruaidhean  meachair  lìth-ghlan, 

Mar  lìomhar  nan  ròs. 

Do  bheul  mar  chuachaig-mhcaln, 

IVIo  chailin  beag  òg, 

Do  mhuineal,  gcal  mar  eala, 

]Mo  chailin  beag  òg  ; 

Do  bhroiUeach  mar  an  neòinean, 

Mar  cheòl  nan  spèur  do  chòmhradh, 

*S  do  dh(5ud  mar  shneachd  iar  òg-chur, 

Mo  theò  chailin  òg. 

'S  'nuair  ruigeas  tu  an  aois  sin, 

A  chaoin-ainnir  òg, 

Gur  lion  iad  a  bheir  gaol  dhut, 

A  chaomh-ainnir  òg  ; — 

'S  an  t-òigear  sin  d'  an  tàrl  e 

Thu  'bhuileachadh  do  làimh  air 

Bi'dh  sonas  buan  'na  f  hàrdaich — 

A  thlàth-ainnir  òg. 


s.  i\r. 


35._GLOGAIDH-HOMH, 

Fonn — *'  What  can  a  yxmng  lassie,  ^c." 

O,  ciOD  a  ni  caileag, 
Og-chaileag,  deas-chaileag, 
Ciod  è  a  ni  caileag 
De  sheann-bhodach  faoin  ? 
Droch  bhuil  air  an  earras 
A  bhrosnaich  mo  mhamaidh 
A  Seònaid  a  mhalairt 
Air  fearann  'us  maoin  ! 

Bi'dh  am  bodach  a'  smùcail, 
A'  cneadraich  's  ag  ùnaich, 
'Us  mise,  fo  dhù-bron, 
'Am  chrùban  r'  a  thaobh 


50 

A'  càradh  nan  lìiircach, 
'Us  sni},'h'  air  nio  shìiilean, 
A'  cuinihneach  nani  iiùran 
D'an  dùraiginn  gaol. 

O!  ciod,  &c. 

O  mhoch-thra  gu  feasgar 
Aon  tàmh  cha  teid  airsan, 
Ach  a'  S(Jidil  's  ag  eirplich, 
'S  casd-feadrach  à  'chraos  ; 
E  clod-cheannach  cadlach, 
'S  an  fhuil  ann  iar  ragadh, — 
O  !   's  cianail  'bhi  cadal 
Le  glag-bhodach  baoth  ! 

O!   ciod,  &c. 

E  frionaiseach  mùgach, 

Ri  borbhan  's  ri  gnùsdaich  ; 

Cheart  aindeoin  mo  dhùrachd 

Cha  chùm  mi  air  saod  ; 

Bi'dh  eud  rium  'us  gròig  air 

Air  eagal  nan  òigear, — 

Mo  bhron  !  an  là  chòmhlaich  mi 

Sgleògairneach  maol ! 

O !  ciod,  &c. 

'Nuair  chi  mi  bean  Lachuinn 
'S  à  naoidhean  'nà  h-achlais, 
Ag  imeachd  do'n  chlachan 
'S  à  tasgaidh  r'à  taobh, 
Thig  reachd  ann  am  bhràgad, 
Le  h-aimheal  'us  tàmailt, 
Gu'n  chàirich  iad  làmh-rium 
Sean-dràsgal  gun  saod  ! 

— O  !  ciod,  &c. 

Tha  truas  dhiom  aig  Anabla, 
Seann  phiuthar  m'  athar. 

Mar  làmhas  gu'n  lean  mi 

A  h-earailean  caomh, — 

"  A  chùradh  's  a  chrannadh 

Gu  'ghreasad  fo  thalamli, 

'S  ùr-òigear  a  cheannach 

I^e  h-earras  na  h-aos'." — Burns. 

S.  M. 


3G.— TIIUG  I  CION  DOMHSA  BUILEACH. 

Fonn — "  /  hae  a  wife  o*  iny  ain/ 

Tha  Eilidh  seachd  deug  'us  còrr, 
'S  à  broilleach  gu  ròsach  lurach, — 
-  Ge  h-ioma  fear  eil*  air  a  tòir 
A  cion  thug  i  dhòmhsa  buileach. 

Ge  lion  fear  bileagach  òg 
Tha  'sireadh  à  pòig  's  à  furain, 
Cha  gheill  i  tuiUe  d'  an  glòir, 
O'n  thug  i  'cion  dòmhsa  buileach. 

Ge  ràiteach  Uilleam  nan  dròbh, 
'Us  Alastair  mòr  nam  buiUean, 
Cha-n  fhaod  iad  tighin  'nà  còir 
O'n  thug  i  'cion  dòmhsa  buileach  ! 

Gu'n  dhiùlt  i  Lachunn  nan  seòl, 
'Us  Tramasgal  Gleòg  nan  sumag  ! 
Cha-n  dsd  i  idir  ri  'n  ròsg 
O'n  thug  i  'cion  dòmhsa  buileach. 

Bean  òg  gun  stannard  gun  ghò, 
A's  barraichte  eòl  'us  cumadh, 
A  bian  mar  ghaillinn  air  tòrr, 
*S  à  ceannaidh  mar  cheò  air  mulan  ! 

A  h-aodunn  flathasach  fòil; 

A  bilean  mar  chòineig  munaidh  ; 

Tha  clannadh  dc  'h-anuil  niar  dheò 
A  thig  o  raon  feòir  ri  turadh  ! 

Di-haoine  thig  Feill-an-ròid, 
Di-sathurna  's  dòmhnach  bun  ris, 
Di-luain  gu'm  mcal  mi  à  pòg, 
'S  gu'm  bi  mo  chuid  sòlais  buileach  ! 

Eaoar. 


37.— AN  GAOL  TAIRIS. 

Fonn — "  Cha-n  innis  mi  dh'aonthafo'n  ghrèin\" 

O  !  BHUANNAicH  sinn  tairis  'nar  gaol 
Fad  bhliannai  bu  chaochlach  cuairt, 
A'  sealbhachadh  aoibhneis  a  cheir, 
'S  a'  measgnach  ar  deur  's  ar  smuairn. 

'S  'nuaìr  dh'fhair'inn-sa  mulad  no  b^ud, 
Ghrad-thigeadh  o  d'  bhe'ul  dhomh  fòir, 
Oir  dh'  iompaicheadh  d'  fhàilte  gun  phleld 
Gach  duibhre  gu  leus  thra'-nòin  ! 

'S  tric  aighir  'us  subhachas  daond' 
A'  tionndadh  gu  aoigh  a'  bhròin, 
Mar  thìiirlingeas  duiUeach  nan  craobh 
A's  t-fhoghar,  's  an  raon  fo  cheò. 

Ge  minic  a  dh'fhiosraich  sinn,  daor, 
A  mhalairt  so,  'ghaoil,  fo  kòn, 
Gur  h-eòl  dhuinn  le  cheil'  air  gach  taobh 
A  h-aon  nach  d'  rinn  aom  o  'h  nòs. 

O  !  bhuannaich  sinn  tairis  'nar  gaol 
Fad  bhliannai  bu  chaochlach  cuairt, 
A*  sealbhachadh  aoibhneis  a  chèil', 
'S  a'  measgnach  ar  dèur  's  ar  smuairn. 

'Us  caidreamaid  dòchas  gu'n  geill 
Na  shiubhail  d'ar  re'  do'n  chòrr  ; — 
Co-phàirticheams'  acain  do  chle'ibhs', 
'Us  gabh-s'  air  m'  uil'  eibhneas  còir  ! 

Abrach. 


38.— A'  BHEAN  AIG  FIONNLADH  FANN. 

Fonn — "5'ic  a  wife  as  Willie  had.^* 

AiG  Fionnladh  Fann  gu'n  robh  a  thàmh 
'S  an  Sgàrdaich,  bràighe  uisge  Churra ; 
Buabastair  e  'thilgeadh  spàl, 
'S  a  ghoideadh  snàth  cho  math  ri  urra  ; 
Bha  bean  aige  's  i  buidhe  grànd', 
Meig  Nion  a'  Cheaird  b'i  màthair  doimeig — 
Leith'd  na  mnà  aig  Fionnladh  Fann 
Is  gann  gu'n  tugainn  puinneag  oirre  ! 

Tha  aìce  sìiil, — leth-shuil  amhàin, 

'S  à  dreach  mar  dhà  shuil  cait,  gu  buileach, 

Fiacla  meirgeach, — ct5ig, — 'us  sgòrr ; — 

Gu'm  bddhradh  à  clab  gleòdhrach  muillear:— 

Roibean  feòsaige  m'à  mìiig, 

A  smig  's  à  sron  a*  mùitheadh  conais, 

Leith'd  na  mnà,  &c. 

Cam-speireach  i,  's  i  luirgneach  fiar, 
A  leth-chas  bacach,  trian  'an  ciothram, 
Car  gu  deas  dhi,  's  car  dhi  tuath, 
G'à  cumail  suas  ann  an  co-chothrom  ; 
Pait  air  broilleach  na  mna  mìne, 
'S  air  à  guailhbh  mill  mar  thorrain, 

Leith'd  na  mnà,  &c. 

Chìtear  bruchuil  taobh  a'  ghealbhain 
'Nighe  'sean-ghuis  le  'bois  dheiseil, 

E  2 


Ach  bean  Fliionnlaidh  suathaitlh  clìid 
Ri  'l)-ìirlainn,  gur  h-i  'l)hriiid  a's  speisealt ; 
Oàgan  mòra  niar  chleibh  otraich, 
Gnuis  a  dheanadh  Lòchaidh  brollach, 

Leith'd  na  mnà,  &c. — BuRNS. 
S.  ]\J. 


39.— CIA  CIANAIL  MI  AN  NOCIID. 

Fonn — "  Cauld  Kail  in  Aberdeen." 

CiA  cianail  mi  an  nochd  leam  fein, 

'Us  mi  gun  cheile  làmh-riuni ! 

Mo  smuaintean  tiamhaidh,  's  mi  gun  ghk^us, 

Nach  eil  ann  te  'bheir  gràdh  dhomh  ! 

Ochòin  !   is  truagh  an  t-òganach 
(D'  a  chrìdh'  gur  dò  bhi  cràiteach,) 
Nach  faigh  bean  òg  'an  cùirt  nan  òigh 
A  dheònaicheas  à  gràdh  dha  ! 

Cha-n  ioghnadh  ged  do  liath  mo  cheann, 
'S  ged  tha  mi  fann  'am  chàileachd, 
Cha-n  ioghnadh  m'  ùrla  'bhi  fo  ghreann, 
'S  nach  eil  mi  'n  geall  air  àbhachd. 

Ochòin,  &c. 

Gur  cruaidh  bhi  tionndadh  re  na  h-oich' 
Gun  chlos,  gun  chaoimh, — ri  cànran  ; 
Gur  cruaidh  's  an  là  a  bhi  gun  sgoinn, 
Gun  dùil  ri  cloinn,  le  'm  mànran. 

Ochòin,  &c. 

'S  e  dh'  fhàg  gun  rìbhinn  mi,  fo  bhròn, 
Nach  d'  rinn  mi  òr  a  chàrnadh, 
'S  nach  eil  mo  sheòl  cho  fial  's  bu  chòir 
A  chumail  dòigh  air  càraid. 

Ochòin,  &c. 

Ged  tha  mo  chrìdh'  gu  trom  an  tì 
Air  òigni  ghrìnn  no  dhà  dhiubh, 
Cha  taobh  iad  nii — tha  maoin  am  dhìth,— 
'S  ro  dhlùth  do'n  Chìll  tha  m'  f  hàrdach  ! 

Ochòin,  &c. 

M.  S.  C. 


40.— LEUG  MO  CHRIDH. 

Fonn — "  lain  Ghlinn  Cuaich.^^ 

Thar  gach  àird  as  an  sèid 

(ìaoth  shiùbhlach  o  speur  nan  nial 

Thug  mise  mo  speis 

Do  'n  f  hannan  thig  sèamh  o'n  lar ; 

*S  ann  an  sin  a  tha  tàmh 

Na  h-ainnir'  a's  àillidh  snuagh, 

Bean  òg  an  fhuilt  rèith, 

Ann  am  maise  nan  c^udan  buaidh. 

Ged  is  ioma  sruth  baoth 

Doire-coille  'us  aonach  àrd 

Eadar  mise  's  mo  ghaol, 

Gu  bheil  m'  aigne  r'à  taobh  do  ghnà ; 

Chi  mi  'cruth  anns  an  ròs, 

*S  à  bhileagan  òg  fo  dhealt, 

'S  bheir  ceileir  gach  eòin 

'Am  chuimhne  à  ceòl-ghuth  blasd*. 

Gach  lus  air  an  raon 

A's  luraiche  aoigheil  dreach, 

Agus  fianihachd  gach  eòin 

'Nam  aire  bheir  òigh'  na  mais'. 

Dhòmh-sa  coire  cha  lcur 

Ann  an  cailin  nam  beusan  mìn, — 

JMa  tha  foirfeachd  fo'n  ghrèin 

Tha  à  tuinidh  'an  Le'ug  mo  chrìdh'. 

Abhacii. 


TiG 


41.— 'S  OG  A  THUG  MI  GAOL  DHUT,  ANNA. 

Fonn — "  Roys  wife  of  Aldavalloch." 

S'  Òg  a  tliug  mi  luaidh  dliut,  Anna, 
*S  òg  a  thug  mi  luaidh  do  ni'  leannan, 
'S  mar  is  bòi'che  'dh'  fhàs  gach  buaidh, 
Is  mòid'  a  chìnn  mo  luaidh,  ort,  Anna. 

Og,  feadh  nam  bruach,  a'  cuallach  bhàth', 
'S  a'  buain  nam  blàth, — bu  tràth  ort  m'aithne, 
B'  àillidh'  le  m'  shùil,  's  an  àm  do  ghnùis 
Na  flùrain  ùr'  an  tùs  an  earraich. 

'S  òg,  &c. 

Cùrr-bhilean  tlàth  mar  bhlàth  an  fhraoich  ; 
Do  phòg  bha  maoth  mar  chaoin  a'  chanaich ; 
'S  tric,  meadhoin  là,  fo  sgàil  nan  craobh 
A  rinn  an  gaol  gu  caomh  ar  tarruing. 

'S  òg,  &c. 

Sùgradh  gun  mheang  'us  mànran  tlàth, 
Mar  's  nòs  do  phàistean  bàth,  'n  ar  n-aire, — 
Eòin  bheag  nan  geug  ri  'n  sùgradh  fein, 
No  seinn  le  h-èibhneas-gràidh  'n  ar  carabh. 

'S  òg,  &c. 

B'  àille  do  shùil  na  rèulag  tir, 
Bha  sgèimh  do  ghnùis  mar  f  hiùran  barraich, 
Mìn-fhalt  do  chinn  'na  dhualaibh  slìom, 
'S  e  sìnte,  sìos  o'n  stìom,  gu  bar'onn. 

'S  òg,  &c. 

'S  chinn  thu  gu  foirfe,  fìnealt,  àill, 
Mar  dh'fhàsas  àrd-chrann  sàr  à  faillean,— 
D'  ùr-bhroiUeach  mùirn  's  do  chuailean  dlùth 
A'  tàladh  rùin  gach  fiìirain  bharraicht'. 

'S  òg,  &c. 

Aotroni  do  chdum  mar  eun  air  sgèith, 
Do  ghiùlan  beusach,  bìth,  gun  sgainnil ; 
Nòsar  do  ghruaidh  mar  ùbhlan  ghe'ug,— 
'S  mar  thùis  ag  èiridh  teis  o  d*  anail. 

'S  òg,  &c. 

Mar  òradh  grein'  air  cruachan  àrd 
'S  a'  che'itean  àigh,  do  ghràdh  do  m'  anam  ; 
'Us  mar  a'  ghrian  do  bhian  nam  blàth, 
Mar  sin  do  m'  chàil  do  bhlà'-shuil  thairis. 

'S  leam  do  ghràdh  's  do  chàirdeas,  Anna, 
Riabh  o'n  bha  thu  'd  phàistean,  Anna, 
'S  O  !  cha  dìbir  mi  gu  bràth 
An  gaol  a  thug  mi  trà  dhut,  Anna. 


S.  M. 


42.— GURSAL,  A'  CHINN  ATRD. 

Fonn — "  Tibbie  I  hae  seen  the  day'* 

A  Ghursal  chunna  mise  la' 
Nach  sealladh  tu  cho  gnùth  ; 
Ri  m'  ainnis  dh'  èirich  dronnag  ort, 
Ach,  's  coma  leam  co  dhiù  ! 

An  de  gu*n  choinnich  mi  thu  's  t-sliabh, 
Nior  labhair,  ach  thug  as  mar  fhiadh, 
Geoic-mhoit  ort  chionn  gur  bochd  mo  rian  ; 
Ach  's  beag  mo  phian  mu'n  chùis  ! 

Cha  teagamh  leam  nach  e  do  bheachd, 
A  bhuinneag,  's  ainm  gu'n  d'  fhuair  thu  toic, 
Gu'n  tàlaidh  thu',  'nuair's  àill,  mo  thlachd, 
Le  priobadh  raisg  do  shùl. 

Ach,  doirbheas  air  an  dìbleachan, 
(Ged  robh  a  phòca  gun  am  plang) 

A  leanas  duairceal  uaibhreacb,  ann, 
A  gliogas  ceann  mar  thù  ! 

Ged  thigeadh  fleasgach  tapaidh  beò, 
Ma  bhios  e  'chion  an  trusdair  òir, 
'S  ann  ni  sibh  car  a  chur  *n  ur  sròin, 
'S  a  fhreagairt  gnò,  le  mùig  ! 

Ach,  O  !   ma  luaidhear  saibhreas  ris, 
Gu'n  lean  sibh  ris  cho  teann  ri  dris, 
Ged  's  gann  a  bhiodh  e,  *n  tùr  no  *m  fios, 
Nas  measaile  na  brìiid  ! 

Ach,  seall  tu,  'Ghursal,  gabh-sa  toirt ; 
'S  e  stòras  d'  athar  'thog  do  mhoit ; 
'S  an  rosad  foighneachd  a  bhiodh  ort, 
Cho  bochd  na  'm  biodh  tu  riùms*. 

Tha  caileag  thall  an  Lios-nan-learg, 
'S  à  'le'ine  b'  fhearr  leam  i,  gu  dearbh, 
Na  thus',  a  sgleid,  le  d'  mhile  marg, — 
Gu'm  b'  fhearra  dhut  sealltuinn  sùmh'il ! 

BURNS. — S.  M. 


\ 


43.— AN  LAMHRAGADH. 

Fonn — "  A  righ  !  leig  dhachaigh  gu  Tri*  mhàthair  mi.* 

A  RiGH  !  leig  dhachaigh  gu  m'  mhàthair  mi, 
Sguir  dhiom,  a  shlaididh,  'gam  shàrachadh  ! 
A  righ  !  leig  dhachaigh  gu  m'  mhàthair  mi. 

Cha-n  fhaigh  thu  uam  pòg 

Ge  b'  oil  le  do  shròin  ; 

Sguir  !  buailidh  mi  dòrn  's  a'  chàirean  ort ! 

Mur  leig  thu  dhomh  tàmh, 

Gu'n  glaodh  mi  cho  àrd 

'S  gu'n  tig  cuid  de  m'  chàirde  'smàlas  thu. 

Seall !  shniomh  thu  mo  dhòrn, 

Is  chaill  nii  mo  bhròg, 

Is  shrachdthu  mo  chòta — 's  nàrach  dhut. — 

Nach  sguir  thu,  *s  bi  falbh, — 

Gur  bòidheach,  gu  dearbh, 

I^e  d'  obair,  an  dealbh  a  dh'  fhàg  thu  orm  ! 

Sin  !  bhris  thu  mo  chìr  ! 
Do  ghonadh  'ad  chrìdh'  ! 
Leig  as  mi,  no  chì  mo  bhràthair  sinn. 

Seall,  sid  Eobhan  Mòr 

Gu  h-àrd  air  an  tòrr  ! 

Dean  sgur  dhiom,  no  ìnnsidh  e  'm  mhàthair  e. 

Leig  cead  domh,  *s  thoir  ort 

Gu  Seònaid  nan  cnoc, 

Gu  bheil  i  fo  sprochd  o'n  dh*  f  hàg  thu  i. 

Eagar. 


44 DEIREADH  NA   MOITE. 

Fonn — "  Tha  rri  aìgne  rium  ag  èirigh." 

GUR  fad  o'n  tha  mi  'n  tòir  ort, 
A  3Ihali  òg  nan  ce'utabh, 
*S  gur  fad  o'n  gheall  thu  eiridinn 
Air  deilis  theth  mo  chrìdh' ; 
Ach  fathast  tha  mi  deireasach 
A'  feitheamh  uat  ri  faochadh  ; — 
O  !  greas,  'us  dean  mo  shaoradh, 
Le  d'  ghaol  mu'n  claoidhear  mi  ! 

Chaidh  'n  t-Earrach  fad  air  chùl  uainn, 

'S  tha  'n  Samhradh  ùr  mu'n  cuairt  duinn, 

Tha  Nàdur  blàth  ri  siigradh 

Feadh  nan  gleann,  nan  stùchd,  's  nan  sliabh  ;■ 

Gach  crc'utair  sona,  's  ccil'  aigc 
Ri  li_cibhneas  feadli  nan  grianan  ;— 
Bi'dh  mise  'niliàin  'ani  ònrachdan 
]Ma  shòras  tu  bhi  'ni  riar. 

'S  tha  'n  geamhradh  a'  tigh'n  dlùth  oirnn, 

liC  'dhùldachd  'us  le  'fhuarachd, 

'S  tha  'n  aois  a'  teachd  air  chùlaobh  sin, 

Le  'h-ùrla  phreasaich  chruaidh  ; 

*S  ma  fhroiscas  blàth  na  h-òige  dhiot, 

A  shòrag,  creid-sa  uamsa 

Nach  faigh  thu,  'nuair  a's  àill  leat  e, 

Mo  làmh-sa  no  mo  luaidh  ! 


S.  M. 


45.— AM  FOIRNEADH. 

Fonn — "  Uillcachain^  an  tig  thu  idir* 

IsEABAiL,  nach  gabh  thu  fuias, 
Iseabail,  nach  dean  thu  tàmh  ? 
Iseabail,  gu  bheil  thu  gòrach 
Mu'n  am  pòs  thu  Donull  bàn. 

Geda  thàinig  e  gu  làithibh, 
Tha  e  làidir,  reachd'or,  slàn  ; 
Na  biodh  iomgain  ort  a  h-àlach, 
Bios  tu  'd  mhàthair,  na  gabh  sgàth. 

'S  math  do  bhòrd  a  bhi  gun  ghainne, 
'S  pailteas  bainne  aig  do  bhà, 
Seach  'bhi  'n  taice  giullain  shuarraic^^ 
'S  e  gun  bhuaile  is  gun  bhàrr. 

Gheibh  thii  deiseachan  'us  rìomhadh, 
Cha  bhi  'n  dìth  ort,  theid  mi  'n  ràth, 
'S  fearr  dhut  sin  na'n  airc,  'us  brìodal 
lain  chrìn  d  Dail-a'-chàis  ! 

Tog  dhe  d'  iomairt  feadh  an  tighe, 
Cha-n  eil  math  dhut  a  bhi  bàth, 
Glac  an  gliocas, — 's  glac  an  stòras 
'Tha  cho  deònach  teachd  'ad  dhàil. 

Iseabail,  mur  gabh  thu  'n  tairgse, 
Bios  mi  feargach  riut  gu  bràth, — 
Muna  còrd  thu  nochd  ri  Dònull, 
Gabh  mu  d'  chaiseart  tòs  an  là ! 

Greas,  gabh  comhairle,  's  cuir  umad, 
Bios  an  duine  so  gu'n  dàil, 
Na  biodh  aileag  ann  do  mhuineal 
'Nuair  a  chuireas  e  ort  fàilt'. 


S.  M. 


46 AN  CIANALAS. 

Fonn-^ — "  A  Mhairi  bhòidheach  '5  a  Mhairi  ghaolach," 

Ged  thainig  aimsir  nan  lus  's  nan  eòinean, 
'S  ged  tha  na  dailthean  fo  thrusgan  neòinean, 
'N  am  chridhe  trom-sa  cha  mhosgail  bòi'chead 
An  t-samhraidh  àillidh  ach  dàn  gun  sòlas. 

A  Mhàiri  aoigheil,  a  Mhàiri  bhòidheach, 
A  IMhàiri  aobhach  a  dh*  fhàg  mi  brònach, 
A  Mhàiri  ghaolach  a  rinn  mo  leònadh, 
O  !  tiU  an  taobh  so,  ma's  caomh  leat  beò  mi !  * 

O'n  dh*  fhàg  thu  Albainn  nan  garbh-bheann  mòra, 
Riabh  riabh  o'n  dh'  fhalbh  thu  gu'n  'shearg  mo  dhòchas, 
]Mo  chridhe  bruaidleanach  goirt  gun  stòldas, 
'S  mo  chadal  hiaineach,  gun  tuar  mo  neòil  orm. 

Cha-n  fhios — nach  dìchuimhnich  thu  mi  'n  còisir 
Nan  comunn  rìomhach  's  am  bi  thu  'n  cònaigh, — 
Cha-n  fhios — an  tìU  thu  do  thìr  nam  mòr-bheann, — 
Cha-n  f  hios — ciod  ni  mi  ? — ad  dhìth  cha  bheò  mi ! 


*  Airis  so  aig  deirea<Jh  gach  rainn. 

'An  gleannan  iiaigneach  nan  cuach  's  nan  sòbhrach 
Gur  tric  air  chuairt  mi,  's  an  duatliar,  ònrach, 
A'  sireadh  d'  ìomhaigh  's  gach  ionad  sònruichte 
Far  'm  bu  dual  dhuinn  bhi  cluaineis  còmhla. 

*S  tha  'n  t-eas  a'  smùidrich  thar  sgùr  na  Mòr-chraig, 

Tha  'm  beithe  lìibach  gu  h-ùr  'gà  còmhdach, 

'Na,  bruacha  'lìiisreadh  le  lusain  nòsar, — 

Ach,  chion  mo  rùin,  cha-n  eil  m'  ùigh  'na  'm  bòi'chead  ! 

Tha  'choille  uaine  mu  chruaich  na  Mòr-chraig, 
Is  ceileir  guanach  aig  tuath  nan  cròchd-mheur, 
Ach  mise — ('s  truagh  mi !)  cha  tog  an  ceòl  mi, 
Aon  nì  cha  ghhiais  dhiom  an  smuairean  bròin  so  ! 

Ach  sid  a  dh*  fhuadaicheadh  uam  am  bròn  so, 
A  bhi,  mar  b'  àbhaist,  le  Màiri  bhòidhich, 
Air  feadh  nam  fàsach,  's  nan  lagan  ròsach, 
A'  mealtuinn  mànrain  à  gràidh  's  à  còmhraidh. 

S.  M. 


47,— MAISE  NA  H-OIGE. 

Fonn — "  Faillirinn,  iiilUrinn,  ocharainn,  «w,"  S^-c. 

Ge  bòidheach  na  sraithean 
'Nan  laidhe  fo  f  hèur ; 
Ge  raghainn  shùl  craobhan  ùr 
lar  an  còmhdach  le  driùchd  ; 
'S  raghnaiche  'n  sealladh  lium 
Cailin  thrì-deug. — 

Air  faiUirinn,  uillirinn,  &e. 

Gur  cdutach  lium  caileag 
Nan  camagan  r^ith ; 
An  ainnir  òg  bheathail,  bheò, 
'S  i  gun  lùb  na  gun  ghò, 

Saor  o  gach  smalan 
Ri  dealar  nan  rèul. 

Air  faillirinn,  uillirinn,  &c, 

A  blà'-bhilean  meala 

Mar  mhealas  nam  peur ; 

A  broilleach  bàn  's  e  fo  bhlàth ; 

Muineal  àigh,  ruighe  gràidh  ; 

*S  àile  à  h-anail 

Mar  chaineal  nan  lèigh. 

Air  faiUirinn,  uillirinn,  &c. 

'S  e  'cuailean  donn  clannach 

A's  cannaiche  gleus ; 

E  barrach  dlùth  'sruth  m'  à  cùl, 

'S  mu  na  guaillibh  geal  lùgh, 

Urar  mar  achadh 

'Am  maduinn  chiùin  che'it. 

Air  faillirinn,  uillirinn,  &c. 

'Nà  gluasad  i  ealamh, 

'S  i  banail  'nà  be'us, 

Tha  fiamh  à  gnuis  fallain  ùr, 

'S  dealan  ciùrraidh  'nà  sùil ; 

'S  cùis  i  gu  anam 

A  tharruing  fo  gheill ! 

Air  faillirinn,  uiUirinn,  &c. 

S.  M. 


48._CNUASACHD  CAILLICH  DHONNCHAIDH 
'IC  UILLEAM. 

Fonn — "  Comhachag  bhochd  na  Sròine.^* 

a'  cheud  earann. 

Mi  'm  shuidhe  air  ]\Ieall-an-fhuarain, 
'Sealltuinn  mu'n  cuairt  air  Loch-lìobhann, 

(Far  an  robh  nii  aotrom  uallach,) 

'S^  air  na  glinn  's  na  ghhiais  nio  shinnsre, 

Chi  mi  'n  t-Inbhear  agus  Comhann, 

A'  Chàrnach,  's  na  Maola-dubha, 

(Cha  b'  iad  ach  na  Maola  buidhe,) 

A  dh'  fhàs  gu  bainnear,  braonach,  clùtlior, 

Agus  Coir'-fhioghain  nam  fuaran, 

As  an  tric  an  d'  fhuair  mi  deoch, 

'S  am  minic  an  robh  'n  damh  cluas-dhearg 

'Dol  'na  ghailc  le  luath's  nan  con  ; 

'S  Acha-trìochadain  nam  beann, 
A's  àrd  ceaiin  'an  iarmaih  nan  sp^ur ; 
Is  colgarr'  greann  ri  slignich  shneachd, — 
Creaga  glas  mu'n  cinn  am  feur  ; 

'Us  aghaidh  riabhach  Sgùr-na-cìche 
'Sealltuinn  dìreach  air  a'  Chaillich  ; 
Ge  riabhach  brucach,  gur  brìgheil, 
Seamragach,  mìllteachail,  failleil. 

'S  ioma  gailHonn  agus  gaoth 
Dh'  fhuilig  an  dà  aodunn  ghlas, 
Cha  luidh  orra  smal  na  h-aos', 
*S  gu  la  bhràth  cha  chaochail  as. 

'S  ioma  òganach  deas  ùr 

I3u  shùbailt  glùn  's  bu  lùthar  cas 

A  shiubhail  aghaidh  Un  stùc, 

'S  a  leig  a  chù  seang,  siùbhlach,  bras. 

Chi  mi  Gairbinn  nan  càrn  glas', 
'Us  Fdth-nan-lap  air  à  cùl, 
Coire-chorcaig  's  Gleann-a-chaolais 
'S  an  dean  am  boc  le  blaoman*  dùsgadh. 

♦  Blaoghan. 

Chi  mi  'm  Bodach  stùcach,  gruamach, 
Coire-na-bà  's  an  dà  Ghruagaich, 
'S  an  dean  damh  na  cràice  nuallan, 
'S  tàrmachan  nan  àrd  a  ghruadal. 

Tha  mi  'sealltuinn  air  mo  dheigh 
Air  sleibht'  a's  tric  a  che'um  mo  chas, 
'S  fann-ghrian  an  fheasgair  a'  dearrs' 
Air  an  sliosan  re'ithe  cas. 

Tha  mo  chridhe  ann  am  chliabh 

(Le  buille  dhèin)  'am  fiabhras  bras, 

A'  meòmhrachadh  fìnid  mo  chuairt 

'An  tìr  nan  cruach,  nan  gleann,  's  nan  glac. 


AN  DARA  H-EARANKT. 

Ach  ma  ni  mi  triall  air  m'  ais, 

(Mo  cheann  glas,  's  mo  chas  neo-lùthor,) 

Bi'dh  mi  f  àilteachadh  nan  aonach 

'N  àit'  nan  daoine  b'à'ist*  bhi  dlùth  dhomh. 

Bi'dh  mo  chridhe  dhiom  a'  foighneachd 
Cà'  bheil  na  maidionnan  àbhach 
A  chithinn,  moch  agus  feasgar, 
'Dol  a  leigeil  cruidh  do'n  fhàsach  ? 

C'àit*  am  beil  sgalag  an  àitich  ? 

C'àit'  am  beil  àireach  na  sprc'idhe, 

Le  'm  bu  bhinn  'bhi  'n  gleann  na  h-àiridh 

'G  ^isdeachd  toirm  an  àil  a'  geumraich  ? 

C'àit'  am  beil  sealgair  nam  fiadh  ? 
C'àit'  am  beil  iasgair  na  h-amhann  ? 
Cà'  bheil  uile  mo  luchd-eòlais  ? — 
Tha, — gun  deò  fo'n  f  hòid  'nan  laidhe  ! 

Ach  saoilidh  mi  gu'm  faic  mi  'n  cruth, 
A'  tàmh,  fo  stuirt,  air  uchd  nan  stall ; 


*  B'àbhaist. 

Saoilrdh  uii  gii'n  cluinn  nii  'n  gulli 
'An  tornianaich  sliruth  nan  alld  ! 

'S  cianail  leam  fianiliaclid  nan  tom, 
'S  an  dubhar  trom  a  ta  mu'n  t-sliabh  ; — 
Cha  doilleireachd  air  gnùis  na  grein'  e — 
'S  i  mo  Icursainn  tha  dol  dhiom  ! 

*S  tiamhaidh  leam  torman  nan  eas 
A'  taomadh  feadh  sgolb  nan  ci;eag — 
A  chraobh  liath,  tha  miarach  dosach, 
'S  cuimhne  leam  'nuair  bha  thu  d'  phreas  ! 

'S  cuimhne  leam  'nuair  bha  thu  d'  phreasan, 
'S  a  lìibadh  a'  chuthag  do  ghuisein, 
'Nuair  a  bhiodh  i,  àm  an  f  heasgair, 
lli  gug-gìig  'an  dlìith's  nan  dosan. 

Duibhre  na  h-oiche  teachd  fagus, 
Smeòrach  's  an  ògan  a  b*  fhaide, 
'S  neòineanan  'lòintean  an  driùchd 
'Dùnadh  an  sùl — 'dol  a  chadal. 

Oigearan  a'  tigl/n  à  fireach, 
BuachaiUean  a'  teachd  o'n  innis, 
Duanag  aig  gruagaich  na  buaile, 
'S  mac-talla  'cur  suas  à  binneis. 

Oigeir  fhaoin  d  'an  àois  am  fichead, 
Treun  à  d'  dhòrn,  'us  àrd  'am  misnich, 
Bi'dh  tu  fathast  mar  ta  mise, 
*Caoidh  nan  nithe  a  chaidh  seachad  : 

Do  làmh  lag,  do  cheum  mall, 
Do  chridhe  trom,  do  shùil  dall, 
Do  cheann  crom,  do  chom  fann, 
Gu  h-uaigh  ag  aomadh  gu  teann. 

Tha  beath'  an  duine  a'  triall 
]\Iar  fhaileas  nan  nial  air  fonn, 

(Gaoth  'gan  ruagadh  'san  spcur,) 
'S  co  gheibh  lorg  an  deigh  am  bonn  ! 

Dhìrich  mi  aoibhinn  an  tulach, 
Mi  nise  tearnadh  fo  mhulad, 
Cuan  na  Sìorr'achd  am  làthair, — 
Air  a  thràigh  co  thàrras  fuireach  ? 

A  Thì  chuir  solus  anns  a'  ghrein, 
Agus  crìoch  roi'  cheum  nan  tonn, 
'An  gleann  dorcha  sgàil'  a'  bhàis 
Biodh  do  làmh  's  do  ghràsan  leam  ! 

Cruachan. 


49.— OIGHRE  'N  TIGH'  CHLIUITICH. 

Air  Fonn — "  O  hù  o,  o  hù  o, 

O.  hù  0,  ho  Hlej"  SjC. 

Oo-oighre  'n  tigh'  chliùitich 
C'ò  dhiùltadh  leat  èirigh  ? 
Og-oighre  'n  tigh'  chliùitich, 
'Nàm  rùsgadh  nan  ge'ur-lann  ? 
Og-oighre  'n  tigh'  chliùitich. 

Na'm  faighinn-sa  còmhnadh 
O  dheachdadh  na  ceòlraidh, 
Chuirinn  dàn  ann  an  òrdugh 
Air  an  òigear,  Encas. 

Ort,  Aonghais  òig  Ghlinnich, 
Oighre  Chnòideart  nam  fireach, — 
Thu  bhi  còrr  tha  mi  sireadh 
Ann  an  grinneas  's  an  èuchdaibh. 

Ged  bu  chiùin  thu  'ad  leanabh, 
'S  fad'  tha  mis'  iar  mo  inhcalladh, 

'N  uair  a  gliairniear  'ad  fhear  thu, 
Mur  ceannardacli  treun  thu. 

Cha  b'ann  o  fhuil  shuaraich 
A  thug  thu  bhi  uaibhreach, 
'Sa  lÌLithad  sruth  uasal 
Tha  'n  cuairtibh  do  chle'ibhe. 

Dh'innsinn  earrann  de  d'  Shinnsreachd, 
larla  Rois  agus  Ile, 
Innse-gall  'us  (Jhinntìre, 
Siol  Mhìlidh  nan  trèun-chath. 

Ann  'ad  àrd-fhriamh  nach  canam 
Ciar-Olaus  o  Mhanainn  ? 
B'e  sud  sàr  "  Righ  na  mara" 
'S  tric  chuir  Galla  'nan  eiginn. 

Mar  sud  'san  sonn  a  bha  ainmeil, 
Leis  'n  do  chuireadh  cath  Gharbh'aich, 
'Choisinn  buaidh',  's  a'  mhòr  aintheas, 
Thar  armailt  na  Beurla. 

Oighre  dligheach  Righ  Fionnaghail 
D'an  robh  "  Tigh  'us  leth  Alba," 
D'an  robh  treun-fhir  nan  Garbh-chrioch 
'Na  armailt  ag  e'iridh. 

Bu  libh  eirigh  nan  daoine 
'Thig  o  Mhùideart  nan  caolas, 
Ged  nach  marbhte  riabh  Raonull,* 
Ann  an  caonnaig  Bhlair-le'ine. 

'S  gur  tu'n  Raonullach  maiseach, 
'Dh'aindeoin  mì-ruin  luchd-talcuis  :— 
Tha  fuil  righrean  gun  ghaiseadh, 
A'  siubhal  bras  ann  ad  fhe'ithibh. 

*  Raonull  Gallda. 

An  dà  fliuil  a  rinn  siohidlr 
'J'roi'  Raonull*  's  troi  'n  Iarla,f 
Thug  iad  coinneamh  'nad  chliabh-sa — 
'S  tu  Siol  an  dà  threun-laoich. 

Sud  na  fir  'ni  dhuit  ùmhlachd, 
Mar  oighre  Flatha  an  Dùchais — 
Siol  Ailein  à  ^Jìiideart — 
'S  siol  Uisdein  à  Sleibhte. 

Righ  !  gu  faiceams'  thu  fathast, 
'Ad  cheannard-stiùraidh  air  Maithibh 
Mar  bu  dual  dhut  o  d'  Athair — 
Ard-f  hlath  sin  na  fèile. 

Righ  !  gu  faiceam  thu  d'  Stàta, 
'Cumail  suas  cliù  nan  Gàidheal, 
Shubhailcean,  misnich,  'us  cànain, 
Dream  d'  an  nàmhuid  nach  ge'illeadh. 

Righ  !  gu  faiceam  na  làithean, 
lar  cosnadh  buaidh  dhut  's  na  blàraibh, 
'Gheibh  dhut  Moraireachd  Arois, 
Còir  do  Nàduir,  's  do  bhèusan. 

Righ  !  gu  faic  mi  thu  freasdal 
Ann  am  Pàrlamaid  Bhreatuinn — 
Ar  Saorsainn  a  sheasamh, 
Le  treis,  o  gach  eucoir. 

'Rdir  fior  mheud  an  luaidh-chUvj 
Mu  d'  shinnsreachd  a  chualas, 
Biodh  do  ghaisge,  's  do  shu'ailcean 
A'  toirt  buaidh  air  a  chèile. 

Bi  seirceil  ri  d'  dhaoine, 
Ri  d'  chàirdean  bi  faoilidh, 

♦  RaonuII  nan  Eilean.  f  larla  Rois. 

*S  ri  d'  nàniliaid  bi  daondach— 
Fo  d'  f  hraoch  'nuair  a  ghe'illeas. 

'Se  dùrachd  mo  chldibh  dhut, 

Gach  piseach,  's  gach  èibhneas, 

'S  do  sliliochd  mar  Chonn  nan  ceud  chath" 

Gu  àm  cein  bhi  gun  di-chuimhn'. 

Og-oighre  'n  tigh'  chliùitich, 
Co  dhiìiltadh  leat  eirigh  ? 
Og-oighre  'n  tigh'  chliùitich, 
*N  àm  rùsgadh  nan  geur-lann, 
Og-oighre  'n  tigh'  chliùitich  ? 
'S  cha  diùltainn-sa  fcin  e, 
Og-oighre  'n  tigh'  chliìiitich. 


Abracii. 


50.— MUIRNE  BHAIL-AN-'UARAIN. 

Fonn — "  The  lass  of  Ardanteenie.** 

Mi  sgìth  ag  imeachd  feadh  nam  beann 

'S  an  tric  am  mang  a'  gluasad ; 

Mo  chèum  a-sios  gu  làr  nan  gleann, 

*S  mo  sheang-chu  falbh  fo  ghruaman  ; — 

Cha  d'  rinn  mi  euchd  air  iar-odh'  'n  fhe'idh, 

'S  cha  d'  imir  be'ud  air  ruadhaig, — 

Ach  's  e  'dh'fhàg  trom  mo  cheum  'us  m'  fhonn 

'N  nion  donn  tha  'm  Bail-an-'uarain. 

'S  i  Mùime  bhàn  nan  cuachag  àir, 
'S  nan  àbhaist  màllta  suairce, 
(Reul-iùil  mo  ghràidh,  a  gheall  à  làmh 
Le  bòidean  dàna  buan  domh) 
A  ghluais  an  cràdh  nach  sìol  gu  bràth 
'Nam  inntinn,  làn  de  smuaìrean  ; — 

*  Conn  ceud-chathach. 

'S  e  'in  Bàs  amliàin  a  smàlas  tàir 
Ni'n  àiUidh  Bhail-an-'uarain. 

'Nuair  dh'  fhàg  mi  'm  Bàna,  moch  di-màirt, 

Mo  chrìdh'  bha  àrd  'us  uallach, 

A'  smuaineach  air  a'  bhrìodal  bhlàth 

Bha  'n  dàn  domh  leis  a'  ghruagaich ; 

Ach,  O  !  mo  chàs, — 'nuair  chuir  mi  fàilt 

Air  nìonaig  àill  nan  cuachag  ; — 

'S  e  thuirt  i, — "  Till ;  leig  dhiot  bhi  strìbh 

Mu  rìbhinn  Bhail-an-'uarain ; 

"  Tha  òigear  fivi  gu  mòr  seach  thù 
An  de'is  mo  lùn  a  bhuannachd  ! 
A  sprèidh  air  lòn,  's  a  raòintean  mòr ! 
*S  gach  nì  air  dòigh  mu'n  cuairt  da  ! 
An  gaol  gun  ghò  a  f  huair  thu  òg, 
Ri  linn  mo  ghòraich,  uamsa, 
Le  h-eòlas  mhùth, — na  h-àraich  dùil 
Ri  Mùirne  Bhail-an-'uarain  !" — 

Do  thiùnndaidh  i  à  cùlaobh  riùm, 

'S  mo  chrìdh'  mar  lùnn  nan  cuaintean,' 

Ach  sheall  mo  ghaodhar  bàn  'nam  ghnùis 

'Us  ùrla  làn  de  thruas  rium  ; — 

Gu'n  ghluais  mi  trom  a-sios  an  tom 

'S  am  fonn  so  teachd  fo  m*  chnuasachd— 

"  Gur  h-e  mo  chìi  a's  dìllse  rùn 

Na  Mìiirne  Bhail-an-'uarain  !" 

S.  M. 


AN  CLAR-AMAIS. 


1.  Gaol  an  Fhithich  air  a'  Chnàimh, 

2.  Aii  Gearan  gun  Kath, 

3.  Teicli  (lo'n  Fhasach, 

4.  A'  Cliuairt  Shamhraidh, 
6.  Kuàiridh  Mac  Aiipein  duibh, 
6.  Illean  uìo  Ghaol, 
7-  Aoirij?  àill,  . 

8.  Mairi  Anna, 

9.  An  t-Oigear  Uallach, 

10.  An  Oighe  àluinn, 

11.  An  Eur.idh  ghogaideach,  . 

12.  Am  Fonn, 

13.  An  Car  chs, 

14.  Cumha  Chruachain 

15.  Thuirt  mo  Mhàthair  rium, 

16.  Cumha  lonar-Gliairidli, 

17.  An  t-Armunn  guu  Spìd,     . 
18    Am  liuaircadh, 

19.  An  Cion-falaich, 

20.  Am  Fiadh, 

21.  Tràghadli  mo  dhùcha, 

22.  An  Gille  fada  mòr, 

23.  O  !  gur  brònach  m'  anam  fo  sprochd 

24.  Eideadh  nan  Gàel, 

25.  Màiri  àluinn  bhòidheach, 

26.  Nighean  na  h-òstaige,   . 

27.  Na'm  faighinn  gille  r'a  cheannach 

28.  Luinneag, 

29.  An  Seim-geinne, 

30.  An  Càirdeas  gun  f  hoill, 

31.  Ealasaid, 

32.  Ainnir  nan  Gàidheal,  . 

33.  Coillteach  ùr  na  Mòr-thir, 

34.  An  Rìbhinn  bheag  òg, 
3.5.  Glogaidh-homh, 

36.  Timg  i  cion  dòmhsa  buileach, 

37.  An  Gaol  tairis, 

38.  A'  bhean  aig  Fionnladh  Fann, 

39.  Cia  cianail  mi  an  nochd,    . 
4t).  Lèug  mo  chrìdh, 

41.  'S  òg  a  thug  mi  gaol  dhut,  Anna 

42.  Gursal,  a'  chinn  àird, 

43.  An  Làmhragadh,     . 

44.  Deireadh  na  moite, 

45.  Am  Fòirneadh, 

46.  An  Cianalas, 

47.  INIaise  na  li-òige, 

48.  Cnuasachd  Caillich  Dhonnchaidh  'ic  Uilleara, 

49.  Oighre  'n  Tigh'  Chlìùitich, 

50.  Mùirne  Bhail-an-'uarain, 

